**PARLAMENTUL ROMÂNIEI**

|  |  |
| --- | --- |
| **CAMERA DEPUTAŢILOR** | **SENAT** |

**L E G E**

**pentru modificarea și completarea Ordonanței de urgență a Guvernului**

**nr. 109/2011 privind guvernanța corporativă a întreprinderilor publice**

**Parlamentul României adoptă prezenta lege**:

**ART. I.** – Ordonanța de urgență a Guvernului nr. 109/2011 privind guvernanța corporativă a întreprinderilor publice, publicată în Monitorul Oficial al României, Partea I, nr. 883 din 14 decembrie 2011, aprobată cu modificări și completări prin Legea nr. 111/2016, cu modificările și completările ulterioare, se modifică și se completează după cum urmează:

1. **Articolul 1 se modifică și va avea următorul cuprins:**

„**Art. 1. -** (1) Prezenta ordonanță de urgență reglementează organizarea, funcționarea și guvernanța întreprinderilor publice, definește politica de acționariat a statului, asigură creșterea transparenței și îmbunătățirea calității informației prezentate public de către acestea, prin implementarea principiilor de guvernanță corporativă.

(2) Prevederile prezentei ordonanțe de urgență nu se aplică următoarelor categorii de întreprinderi publice :

a) instituțiilor financiare și societăților de investiții financiare și societăților de administrare a investițiilor prevăzute de Ordonanța de urgență a Guvernului nr. 99/2006 privind instituțiile de credit și adecvarea capitalului, aprobată cu modificări și completări prin Legea nr. 227/2007, cu modificările și completările ulterioare;

b) societăților a căror activitate este reglementată de Legea nr. 236/2018 privind distribuția de asigurări, cu modificările și completările ulterioare.

c) regiilor autonome și societăților care au ca obiect principal de activitate obligații de serviciu public, dacă mai puțin de 51% din veniturile lor provin din activități economice destinate direct populației sau agenților economici. Stabilirea procentului se face de către autoritatea publică tutelară și se avizează de către AMEPIP prin decizie.

(3) Întreprinderile publice prevăzute la alin. (2) aplică prevederile prezentei ordonanțe de urgență referitoare la obligațiile de monitorizare, evaluare, control, publicare a indicatorilor de performanță, raportare și transparență, în măsura în care nu contravin legii speciale.

(4) Prevederile prezentei ordonanțe de urgență nu se aplică întreprinderilor publice pentru care s-a deschis procedura insolvenței coform dispozițiilor Legii nr. 85/2014 privind procedurile de prevenire a insolvenţei şi de insolvenţă, cu modificările și completările ulterioare, precum și alte reglementări speciale incidente. În condiţiile închiderii procedurii de insolvență, devin aplicabile dispozițiile prezentei ordonanțe de urgență.”

1. **Articolul 2 se modifică și va avea următorul cuprins:**

**„Art. 2. -** În sensul prezentei ordonanțe de urgență, termenii și expresiile de mai jos au următoarele semnificații:

**1. guvernanţa corporativă a întreprinderilor publice** - ansamblul de reguli, proceduri și procese pentru administrarea și conducerea întreprinderii publice, care determină modul în care sunt stabilite drepturile și obligațiile diferiților participanți, respectiv structura de guvernanță a întreprinderii publice, precum și consiliul de administraţie și de supraveghere, directori și directorat, acţionari şi alte persoane interesate, care stabilesc structura și funcționarea sistemului decizional, având drept scop asigurarea concordanței direcției strategice a întreprinderii publice, precum și a conducerii acesteia cu standardele de bună guvernanță corporativă cuprinse în Principiile Organizației pentru Cooperare și Dezvoltare Economică (OCDE) de guvernanță corporativă, precum și în Ghidul OCDE privind guvernanța corporativă a întreprinderilor publice;

**2. întreprinderi publice:**

a) regii autonome;

b) companii naționale, societăţi naționale şi societăţi la care statul sau o unitate administrativ-teritorială este acţionar unic, majoritar sau la care deţine controlul;

c) societăţi la care una sau mai multe întreprinderi publice dintre cele prevăzute la lit. a) şi b) deţin o participaţie majoritară sau o participaţie care le asigură controlul;

**3.** **autoritate publică tutelară** - instituţia care:

a) coordonează, are în subordine sau sub autoritate una sau mai multe întreprinderi publice dintre cele prevăzute la pct. 2 lit. a);

b) exercită, în numele statului sau al unităţii administrativ-teritoriale, calitatea de acţionar la întreprinderile publice prevăzute la pct. 2 lit. b);

c) coordonează exercitarea de către una sau mai multe întreprinderi publice prevăzute la pct. 2 lit. a) şi/sau lit. b) a calităţii de acţionar sau asociat la o societate controlată;

**4. control** - raportul dintre stat sau unitatea administrativ-teritorială acţionar sau o întreprindere publică, pe de o parte, şi societatea la care:

a) deţine direct sau indirect majoritatea drepturilor de vot;

b) poate să numească sau să revoce majoritatea membrilor organelor de administrare şi de control;

c) poate exercita, în calitate de acţionar, o influenţă determinantă, în virtutea unor clauze de natură a stabili strategia de management al întreprinderii publice, cuprinse în contracte încheiate cu întreprinderea publică sau în actul constitutiv al acesteia;

**5. director** - are înțelesul prevăzut la art. 143 din Legea societăţilor nr. 31/1990, republicată, cu modificările şi completările ulterioare; directorul financiar/economic este asimilat directorului;

**6. corpul administratorilor de întreprinderi publice** - bază de date organizată și gestionată de Agenția pentru Monitorizarea și Evaluarea Performanțelor Întreprinderilor Publice (AMEPIP), publicată pe pagina sa de internet, care cuprinde lista persoanelor fizice înregistrate și preselectate de AMEPIP, ca urmare a îndeplinirii criteriilor anunțate de către aceasta pentru procesul de preselecție națională și care vor putea candida, alături de persoane fizice care nu sunt înscrise în corpul administratorilor, în cadrul proceselor de recrutare și nominalizare în posturi de administrator în cadrul întreprinderilor publice, precum și persoane fizice care au fost selectate și numite ca administratori în urma aplicării prevederilor prezentei ordonanțe de urgență; în cazul persoanelor juridice, selectate și numite ca administrator al întreprinderii publice, AMEPIP înregistrează în această bază de date persoanele fizice desemnate în acest sens de persoanele juridice;

**7. administrator** - are înțelesul prevăzut la art. 70 și urm. din Legea nr. 31/1990, republicată, cu modificările şi completările ulterioare, și include administratorii societăților cu răspundere limitată, membrii consiliului de administrație la societățile pe acțiuni administrate în sistem unitar, membrii consiliului de supraveghere la societățile pe acțiuni administrate în sistem dualist, precum și membrii consiliului de administrație ai regiilor autonome, astfel cum este reglementat de prezenta ordonanță de urgență;

**8. directorat** - în cazul societăților pe acțiuni administrate în sistem dualist, are înțelesul prevăzut la art. 1531 și urm. din Legea nr. 31/1990, republicată, cu modificările și completările ulterioare;

**9**. **consiliul de administrație** - în cazul societăților pe acțiuni administrate în sistem unitar, are înțelesul prevăzut la art. 137 și urm. din Legea nr. 31/1990, republicată, cu modificările şi completările ulterioare;

**10. consiliul de supraveghere -** în cazul societăților pe acțiuni administrate în sistem dualist, are înțelesul prevăzut la art. 1536 și urm. din Legea nr. 31/1990 republicată, cu modificările şi completările ulterioare;

**11.** **scrisoare de motivație** - document de lucru întocmit de către candidat, prin care acesta prezintă motivele pentru care s-a înscris și candidează pentru a face parte din corpul administratorilor de întreprinderi publice gestionat de către Agenția pentru Monitorizarea și Evaluarea Performanțelor Întreprinderilor Publice, abilitățile, aptitudinile, experiența, precum și propria viziune cu privire la îmbunătățirea performanței întreprinderilor publice;

**12. scrisoare de aşteptări** - document de lucru prin care autoritatea publică tutelară, în consultare cu orice acţionari reprezentând, individual sau împreună, minimum 5% din capitalul social al întreprinderii publice, stabileşte performanţele aşteptate de la organele de administrare şi conducere ale întreprinderii publice, precum şi politica autorităţii publice tutelare privind întreprinderile publice care au obligaţii specifice legate de asigurarea serviciului public, pentru o perioadă de cel puţin 4 ani;

**13. lista administratorilor de întreprinderi publice** - cuprinde totalitatea administratorilor de întreprinderi publice, selectaţi și numiți prin procedura prevăzută de prezenta ordonanţă de urgenţă, care se întocmeşte de fiecare autoritate publică tutelară şi se centralizează de către AMEPIP, fiind incluși în corpul administratorilor de întreprinderi publice, la cerere;

**14. declaraţie de intenţie** - document de lucru întocmit pe baza elementelor din scrisoarea de aşteptări şi a informaţiilor publice legate de activitatea întreprinderii publice, prin care candidaţii pentru postul de administrator, precum şi candidaţii pentru postul de director la respectiva întreprindere publică, selectaţi şi înscrişi în lista scurtă, îşi prezintă viziunea sau programul privind dezvoltarea întreprinderii publice. Declaraţia de intenţie se înaintează în scris autorității publice tutelare de către fiecare dintre candidaţi şi este parte componentă a evaluării finale a acestora pentru clasificare şi numire;

**15. plan de administrare** - instrument de lucru al administratorilor şi al directorilor concretizat într-un document întocmit pentru a determina direcția în care va evolua și modalitatea în care va fi administrată și condusă o întreprindere publică în perioada mandatului acestora, structurat pe două componente: componenta de administrare, întocmită de consiliul de administraţie sau de supraveghere, şi componenta de management, întocmită de directori sau, după caz, de către membrii directoratului. Acesta este corelat cu scrisoarea de aşteptări şi stabileşte misiunea, obiectivele, acţiunile, resursele şi indicatorii de performanţă financiari şi nefinanciari pentru derularea activităţii pentru o perioadă de cel puțin 4 ani;

**16**. **indicatori de performanță financiari** -instrumente de măsurare a performanței financiare a întreprinderii publice, adaptate astfel încât să reflecte specificul sectorului din care face parte întreprinderea publică, utilizate pentru a determina eficiența folosirii resurselor angajate în scopul generării veniturilor, acoperirii costurilor, obținerea profitului și dezvoltarea întreprinderii publice;

**17.** **indicatori de performanță nefinanciari** - instrumente de evaluare a performanței nefinanciare a întreprinderii publice, adaptate astfel încât să reflecte specificul sectorului din care face parte întreprinderea publică, utilizate pentru determinarea folosirii eficiente a resurselor angajate, derivați din politica întreprinderii, cu scopul îndeplinirii obiectivelor strategice stabilite;

**18. indicatori de performanță -** vor cuprinde atât indicatorii de performanță financiară, cât și indicatorii de performanță nefinanciară;

**19. indicatori-cheie de performanță –** indicatori de performanță obligatorii prevăzuți în anexa la contractul de mandat;

**20. lista scurtă** - cuprinde cel puțin 2 și cel mult 5 candidaţi pentru fiecare post de administrator al întreprinderii publice, elaborată de comisia de selecție și nominalizare, precum și punctajul obținut de fiecare candidat în urma aplicării criteriilor de selecție;

**21. contract de mandat** - contractul de mandat, astfel cum este reglementat de Legea nr. 287/2009 privind Codul civil, republicată, cu modificările ulterioare, și de Legea societăților nr. 31/1990, republicată, cu modificările și completările ulterioare, încheiat pe baza numirii administratorului sau directorului în cauză. Contractul de mandat încheiat la data numirii administratorilor sau directorilor se completează prin act adițional, ca anexă a acestuia, cu clauze privind determinarea și plata componentei variabile și cu indicatorii de performanță financiari și nefinanciari aprobați în condițiile prezentei ordonanțe de urgență;

**22. politica de proprietate** - politica de acționariat a statului, care definește rațiunea deținerii de către stat sau de către unitățile administrativ-teritoriale a participațiilor la întreprinderile publice de la nivel central și local, stabilește rolul statului și al unităților administrativ-teritoriale în guvernanța întreprinderilor publice, în implementarea politicii de proprietate, precum și rolul și responsabilitățile autorităților publice tutelare și ale altor părți interesate implicate în implementarea acesteia;

**23. tablou de bord -** instrument informatic gestionat de AMEPIP și publicat pe pagina sa de internet care permite colectarea de date exacte și fiabile de la întreprinderile publice sau din alte surse, precum și analizarea și monitorizarea continuă a indicatorilor de performanță ai acestora;

**24. AMEPIP -** Agenția pentru Monitorizarea și Evaluarea Performanțelor Întreprinderilor Publice;

**25. regie autonomă -** se referă la acele entități cu personalitate juridică specifică definite și reglementate prin Legea nr. 15/1990 privind reorganizarea unităţilor economice de stat ca regii autonome şi societăţi comerciale, cu modificările și completările ulterioare, sau prin alte legi speciale și care nu fac obiectul Legii nr. 31/1990, republicată, cu modificările și completările ulterioare, înființate de stat sau de o unitate administrativ-teritorială;

**26. societate -** întreprinderile publice constituite ca societăți pe acțiuni sau societăți cu răspundere limitată, în conformitate cu dispozițiile Legii nr. 31/1990, republicată, cu modificările și completările ulterioare;

**27. comisia de selecție și nominalizare -** este comisia înființată prin act administrativ al autorității publice tutelare, a cărei organizare și funcționare sunt prevăzute la art. 49 din prezenta ordonanță de urgență;

**28. expert independent -** persoană fizică sau juridică, specializată și autorizată în condițiile legii pentru a-și desfășura activitatea în domeniul resurselor umane, selectată de către AMEPIP sau de către autoritatea publică tutelară, după caz, în conformitate cu dispozițiile Legii nr. 98/2016 privind achizițiile publice, cu modificările și completările ulterioare, cu respectarea criteriilor prevăzute la art. 1382 din Legea nr. 31/1990, cu modificările și completările ulterioare, precum și, dar fără a se limita la acestea, a următoarelor criterii de calificare:

- prezentarea unui portofoliu de clienți din ultimii 3 ani pentru selecția administratorilor/directorilor de întreprinderi publice sau private, din care să rezulte că a prestat servicii de recrutare pentru minimum trei clienți, care s-au concretizat cu ocuparea respectivelor poziții;

- echipa de proiect să fie formată din cel puțin 2 experți cu experiență în recrutarea administratorilor/directorilor de întreprinderi publice sau private, și care s-au concretizat cu ocuparea respectivelor poziții sau cu finalizarea obligațiilor contractuale din partea prestatorului.

**29. obligații de serviciu public -** un ansamblu de atribuții speciale îndeplinite de întreprinderile publice, pe care o întreprindere privată nu și le-ar asuma din punct de vedere economic în cursul normal al activității sale și care sunt atribuite acestor întreprinderi prin norme legale, în scopul îndeplinirii, în mod organizat şi continuu, a unui serviciu public în înțelesul art. 5 lit. kk) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare.”

1. **După articolul 2 se introduc cinci articole noi, art. 21 -25, cu următorul cuprins:**

**„Art. 21. – Principalele obligații ale statului sau unităților administrativ-teritoriale pentru exercitarea dreptului de proprietate asupra întreprinderilor publice**

(1) Statul și respectiv unitățile administrativ-teritoriale sunt acționari la întreprinderile publice, respectiv proprietari la regiile autonome de la nivel central și local. Statul și unitățile administrativ-teritoriale au obligația de a asigura o separare clară între funcția de proprietate și funcția de reglementare în cazul întreprinderilor publice aflate sub autoritatea lor. Este interzisă adoptarea de reglementări care favorizează întreprinderile publice față de întreprinderile private sau care distorsionează libera concurență dintre întreprinderile publice și întreprinderile private.

(2) Întreprinderile publice sunt entități create și gestionate în interesul cetățenilor și al societății, cu scopul de a maximiza valoarea pentru societate printr-o alocare eficientă a resurselor, îmbunătățirea performanțelor lor prin intermediul guvernanței corporative, urmărind cu precădere rentabilitatea, eficiența și comportamentul responsabil față de toate părțile interesate.

(3) Statul și unitățile administrativ-teritoriale, în calitate de acționari și proprietari ai întreprinderilor publice, se asigură că autoritățile publice tutelare, care exercită drepturile aferente, respectă următoarele obligații esențiale pentru exercitarea funcției de proprietate:

* 1. separarea direcției strategice dată de autoritatea publică tutelară, de conducerea executivă a întreprinderii publice;
	2. transparență în ceea ce privește deciziile strategice, tranzacțiile cu părțile afiliate și informațiile financiare auditate;
	3. claritate și transparență privind obligațiile de serviciu public si finantarea acestora;
	4. adoptarea și implementarea de proceduri și procese profesionale și transparente de nominalizare și remunerare a membrilor consiliului de administrație, consiliului de supraveghere și a conducerii executive;
	5. asigurarea operării întreprinderilor publice în condiții de egalitate a sanselor prin raportare la ceilalți operatori economici;
	6. respectarea legislației din domeniile concurenței, fiscal, al achizițiilor publice și a celorlalte reglementări aplicabile, în egală măsură, întreprinderilor publice și întreprinderilor private;
	7. impunerea de cerințe de rentabilitate similare cu cele ale societăților cu capital privat;
	8. stabilirea unor indicatori de performanță care să urmărească interesul public.

(4) De regulă, întreprinderile publice se constituie și funcționează ca societăți pe acțiuni, constituirea de societăți cu răspundere limitată fiind o excepție.

**Art. 22.- Politica de proprietate**

(1) Proprietatea de stat asupra întreprinderilor publice are ca obiectiv principal menținerea prezenței, în România, a întreprinderilor importante pentru interesul public, precum și exercitarea dreptului de proprietate al statului și unităților administrativ-teritoriale și controlul acestora asupra veniturilor din exploatarea resurselor naturale.

(2) Unitățile administrativ-teritoriale transmit AMEPIP, pentru întreprinderile publice aflate în proprietatea lor, în termenul stabilit de aceasta, obiectivele în legătură cu exercitarea drepturilor de acționar, pentru includerea acestora în politica proprietății de stat, într-un mod care asigură armonizarea lor cu interesele naționale și cu respectarea principiului autonomiei locale.

(3) Politica de proprietate se elaborează de către AMEPIP și se aprobă de Guvern, prin hotărâre.

(4) Implementarea politicii de proprietate este monitorizată anual de către AMEPIP și se revizuiește de către Guvern, la propunerea AMEPIP, ori de câte ori intervin modificări substanțiale.

(5) Politica de proprietate se referă, în principal, la:

a. gestionarea participațiilor statului în scopul asigurării unei bune performanțe financiare și a rentabilității întreprinderilor publice;

b. măsurile necesar a fi luate într-un interval de timp bine stabilit pentru a asigura punerea în aplicare a principalelor obligații prevăzute la art. 21 alin. (3)

(6) Politica de proprietate se publică pe pagina de internet a AMEPIP în termen de 5 zile de la publicarea hotărârii Guvernului de aprobare a acesteia în Monitorul Oficial la României, Partea I.

**Art. 23 - Obligațiile de serviciu public ale întreprinderilor publice**

(1) Întreprinderile publice îndeplinesc activități economice și/sau obligații de serviciu public.

(2) În toate cazurile în care întreprinderile publice îndeplinesc obligații de serviciu public, acestea trebuie aduse la cunoștința publicului într-un mod care să le diferențieze de obligațiile economice ale întreprinderii. Statul sau unitățile administrativ-teritoriale vor finanța costurile suportate de întreprinderile publice legate de îndeplinirea acestor obligații, prin bugetul de stat sau alte fonduri publice și întreprinderile publice vor comunica în mod public aceste costuri.

(3) Statul are ca obiectiv pentru activitățile economice desfășurate de întreprinderile publice, creșterea performanței și profitabilității, similar cu activitățile întreprinderilor private din aceleași domenii de activitate.

**Art. 24 - Rolul Guvernului României în guvernanța corporativă a întreprinderilor publice**

Guvernului României îi revin următoarele atribuții în legătură cu guvernanța corporativă a întreprinderilor publice:

a. aprobarea și revizuirea politicii de proprietate transmise de AMEPIP;

b. adoptarea deciziilor privind înființarea de noi întreprinderi publice, dacă înființarea nu este încredințată altor autorități publice;

c. aprobarea politicii generale în materie de dividende și a principiilor privind politica de remunerare aplicabile întreprinderilor publice aflate sub controlul autorităților publice tutelare de la nivel central, la propunerea acestora;

d. adoptarea de măsuri în vederea asigurării profitabilității întreprinderilor publice care nu îndeplinesc obligații de serviciu public;

e. listarea întreprinderilor publice aflate sub controlul său direct sau indirect pe bursele de valori.

**Art. 25.- Rolul unităților administrativ-teritoriale în guvernanța corporativă a întreprinderilor publice aflate sub controlul acestora**

În limita prerogativelor prevăzute de legislația aplicabilă și cu respectarea principiului autonomiei locale, unităților administrativ-teritoriale le revin următoarele atribuții în legătură cu guvernanța corporativă a întreprinderilor publice aflate în subordinea acestora:

a. exercită prerogativele prevăzute la art. 24 lit. b), d) și e);

b. contribuie la elaborarea politicii de proprietate, prin comunicarea către AMEPIP, în termenul stabilit de aceasta, a obiectivelor stabilite în calitate de acționar/asociat pentru întreprinderile publice locale;

c. implementează politica de proprietate aprobată de Guvern;

d. asigură organizarea şi funcţionarea compartimentelor de guvernanță corporativă proprii, cu rol de monitorizare și exercitare a atributelor dreptului de proprietate asupra societăţilor şi regiilor autonome din subordinea acestora;

e. asigură respectarea principiilor predictibilității și transparenței cu privire la politica de acționariat și justifică deținerea controlului în întreprinderile publice locale;

f. monitorizează îndeplinirea obiectivelor întreprinderilor publice locale și adoptă măsuri pentru respectarea prevederilor prezentei ordonanțe de urgență, precum și pentru creșterea performanțelor și profitabilității acestora, și raportează către AMEPIP informațiile obținute în urma monitorizării și măsurile luate;

g. elaborarează și adoptă politici generale în materie de dividende și principiile privind politica de remunerare a membrilor consiliilor de administrație/directorilor, pentru întreprinderile publice aflate în subordinea acestora.”

**4. Articolul 3 se modifică și va avea următorul cuprins:**

„**Art. 3. –** (1) În aplicarea dispozițiilor prezentei ordonanțe de urgență, autoritatea publică tutelară exercită dreptul de proprietate asupra acțiunilor deținute în întreprinderea publică, prin:

a. stabilirea de obiective pe termen lung, care acoperă o perioadă de cel puțin 4 ani, și includerea acestora în scrisorile de așteptări, care vor fi publicate pe pagina de internet proprie, precum și transmiterea documentației relevante către AMEPIP în termenele stabilite în prezenta ordonanță de urgență și în legislația secundară;

b. notificarea AMEPIP cu privire la necesitatea declanșării procedurii de selecție și numire a administratorilor și directorilor, precum și a revocării acestora;

c. organizarea procedurii de selecție, selectarea și nominalizarea candidaților pentru funcțiile de administrator al întreprinderii publice; transmiterea documentației relevante către AMEPIP în termenele stabilite;

d. negocierea și aprobarea indicatorilor-cheie de performanță ai administratorilor și transmiterea acestora către AMEPIP pentru aprobare finală, din punct de vedere al încadrării în nivelul mimim;

e. încheierea contractelor de mandat cu administratorii întreprinderii publice, prin adunarea generală a acționarilor;

f. adoptarea deciziilor privind înstrăinarea participațiilor la întreprinderile publice aflate sub controlul său direct sau indirect, precum și listarea pe piețele de capital, cu informarea prealabilă a Guvernului;

g. adoptarea deciziilor privind achiziția de participații la alte întreprinderi, direct sau de către întreprinderile publice aflate sub controlul său direct sau indirect, cu informarea prealabilă a Guvernului;

h. monitorizarea și evaluarea îndeplinirii indicatorilor-cheie de performanță incluși în contractele de mandat și transmiterea acestor informații către AMEPIP;

i. întocmirea și publicarea listei administratorilor și directorilor aflați în funcție în intreprinderile publice aflate sub controlul autorității publice tutelare și comunicarea acesteia către AMEPIP;

j. stabilirea criteriilor de integritate pentru administratorii și directorii întreprinderilor publice aflate sub controlul său direct sau indirect;

k. orice alte atribuții stabilite prin prezenta ordonanță de urgență și prin legislația secundară.

(2) Autoritățile publice tutelare nu pot interveni în procesul de luare a deciziilor comerciale, în conducerea și în funcționarea curentă a întreprinderilor publice.

(3) Autoritățile publice tutelare primesc rapoarte periodice privind aplicarea principiilor de guvernanță corporativă în întreprinderile publice aflate sub controlul lor.

(4) Competența de a lua decizii cu privire la administrarea întreprinderii publice și răspunderea pentru aceste decizii revine, în condițiile prevăzute de lege, administratorilor sau, după caz, directorilor, în funcție de competențele și atribuțiile fiecăruia.

(5) Standardele de bună guvernanță corporativă se aplică tuturor filialelor întreprinderilor publice. Autoritățile publice tutelare se asigură că dispozițiile prezentei ordonanțe de urgență se aplică tuturor acestor filiale, inclusiv prin monitorizarea individuală a fiecăreia. Autoritățile publice tutelare respectă drepturile întreprinderilor publice ce decurg din drepturile de proprietate asupra deținerilor din cadrul respectivelor filiale, cu respectarea prevederilor prezentei ordonanțe de urgență.”

1. **Art. 31 și 32  se abrogă.**
2. **Articolul 4 se modifică și va avea următorul cuprins:**

„**Art 4.** - Nu pot fi selectate, nominalizate și numite în funcția de administrator sau director în întreprinderile publice conform prezentei ordonanțe de urgență următoarele persoane:

1. senatorii;
2. deputații;
3. membrii Guvernului;
4. prefecții și subprefecții;
5. primarii și viceprimarii;
6. persoanele care au auditat situațiile financiare ale societății în cauză în oricare din ultimii 3 ani financiari anteriori nominalizării;
7. persoanele care, potrivit legii, sunt incapabile sau care au fost condamnate pentru infracțiuni contra patrimoniului prin nesocotirea încrederii, infracţiuni de corupţie, delapidare, infracţiuni de fals în înscrisuri, evaziune fiscală, infracțiuni prevăzute în Legea nr. 129/2019 pentru prevenirea şi sancţionarea spălării banilor, precum şi pentru instituirea unor măsuri de prevenire şi combatere a finanţării terorismului, republicată, cu modificările şi completările ulterioare;
8. persoanele care nu pot ocupa funcția de administrator sau director, conform Legii 31/1990 privind societățile, republicată, cu modificările și completările ulterioare;
9. persoanele care au fost sancționate de Banca Națională a României, Autoritatea de Supraveghere Financiară, Comisia Națională a Valorilor Mobiliare sau de către Comisia de Supraveghere a Asigurărilor și pentru care nu a intervenit reabilitarea.

 **7. După Capitolul I se introduce un nou capitol, Cap. I1 , cu următorul cuprins:**

**„Cap. I1 Agenția pentru Monitorizarea și Evaluarea Performanțelor Întreprinderilor Publice**

**Art. 41. -** (1)Se înființează Agenția pentru Monitorizarea și Evaluarea Performanțelor Întreprinderilor Publice, denumită în continuare *AMEPIP*, instituție publică cu personalitate juridică, în subordinea Guvernului și în coordonarea prim-ministrului, prin Secretariatul General al Guvernului.

(2) AMEPIP are rolul de a asigura implementarea regulilor de guvernanță corporativă și politica de acționariat a întreprinderilor publice.

(3) Finanţarea cheltuielilor curente şi de capital ale AMEPIP se asigură de la bugetul de stat și din venituri proprii.

(4) Veniturile proprii provin din taxe, tarife, contribuții și cote cuvenite AMEPIP pentru exercitarea atribuțiilor de reglementare, autorizare, supraveghere și control, precum și din cota de 50% din cunatumul amenzilor aplicate, donații și legate.

**Art. 42**. - (1) AMEPIP este condusă de un preşedinte, care va fi ajutat în activitatea sa de doi vicepreşedinți. Funcţiile de președinte și de vicepreședinte al AMEPIP sunt asimilate din punct de vedere al condițiilor de salarizare cu funcţia de secretar de stat și respectiv cu funcția de subsecretar de stat, dispozițiile art. 44 alin. (2) aplicându-se în mod corespunzător.

(2) Preşedintele și vicepreședinții AMEPIP sunt persoane de înaltă reputație profesională, absolvenți de studii superioare și cel puțin zece ani de experiență profesională în domeniul economic sau financiar, de management sau juridic, dintre care cel puțin 7 ani în funcții de conducere executivă în societăți cu capital privat, în întreprinderi publice sau în administrația publică.

(3) Președintele și vicepreședinții sunt numiți prin decizie a prim-ministrului, la propunerea secretarului general al Guvernului, în urma derulării unui proces de selecție competitiv și deschis, pentru stabilirea propunerilor de candidați, cu sprijinul unui expert independent, cu experiență relevantă în recrutarea resurselor umane. Acesta este selectat de Secretariatul General al Guvernului, printr-o procedură de achiziție publică, potrivit prevederilor Legii nr. 98/2016, cu modificările și completările ulterioare.

(4) Cazurile de incompatibilitate și independență prevăzute la art. 4 se aplică în mod corespunzător președintelui și vicepreședinților AMEPIP.

(5) Mandatul președintelui, respectiv al vicepreședinților AMEPIP este de patru ani și poate fi reînnoit o singură dată.

(6) Preşedintele AMEPIP conduce întreaga activitate a instituției, numeşte şi eliberează din funcţie personalul, în condiţiile legii.

(7) Preşedintele AMEPIP este ordonator principal de credite. Preşedintele AMEPIP poate delega această calitate, în condiţiile legii, unui vicepreşedinte, secretarului general sau altor persoane împuternicite în acest scop, cu excepţia conducătorului compartimentului financiar-contabil. Prin ordin al preşedintelui AMEPIP se precizează competenţele delegate şi condiţiile delegării acestora.

(8) Preşedintele reprezintă AMEPIP în raporturile cu autoritățile publice tutelare, cu celelalte autorităţi ale administraţiei publice centrale, cu autorităţile administraţiei publice locale, cu alte autorităţi şi instituţii publice centrale şi locale, cu persoane juridice şi fizice române sau străine, precum şi în justiţie.

(9) În exercitarea atribuţiilor care îi revin, preşedintele AMEPIP emite ordine cu caracter normativ și decizii cu caracter individual. Ordinele președintelui AMEPIP și deciziile cu caracter individual pot fi atacate la instanța de contencios administrativ din cadrul Curții de Apel București, în conformitate cu prevederile Legii contenciosului administrativ nr. 554/2004, cu modificările și completările ulterioare.

(10) Mandatul președintelui și al vicepreședinților AMEPIP încetează în următoarele situații:

a) la expirarea duratei mandatului;

b) prin demisie;

c) prin deces;

d) de drept, la survenirea unei incompatibilități dintre cele prevăzute la art. 4;

e) prin revocare, dispusă prin decizia prim-ministrului, la propunerea secretarului general al Guvernului, pentru încălcarea prevederilor prezentei ordonanțe de urgență sau ca urmare a condamnării, prin hotărâre judecătorească definitivă, pentru săvârşirea uneia dintre infracţiunile prevăzute la art. 4 lit. g) și h) sau a oricărei alte infracțiuni săvârșite cu intenție.

(11) Președintele și vicepreședinții AMEPIP sunt obligaţi să notifice, în scris, de îndată, secretarul general al Guvernului asupra oricărui impediment dintre cele prevăzute la alin. (10) lit. d) sau e). În cazul în care s-a dispus trimiterea în judecată pentru săvârșirea uneia dintre infracțiunile prevăzute la art. 4 lit. g) și h) sau a oricărei alte infracțiuni săvărșite cu intenție, mandatul președintelui, respectiv al vicepreședintelui, este suspendat de către prim-ministru, prin decizie.

(12) În cazul suspendării președintelui, atribuțiile sale se exercită de către unul dintre vicepreședinți, desemnat prin decizie a prim-ministrului, la propunerea secretarului general al Guvernului. În cazul suspendării unuia dintre vicepreședinți, atribuțiile acestuia se exercită de către președinte sau de către celălalt vicepreședinte, desemnat prin ordin al președintelui AMEPIP.

(13) În situaţiile prevăzute la alin. (10) se va proceda, conform prevederilor alin. (2) - (4), la selectarea şi numirea unui nou președinte sau vicepreședinte, pentru restul de mandat rămas.

(14) Vicepreşedinții îndeplinesc atribuţiile delegate de preşedinte, prin ordin.

**Art. 43. -** AMEPIP are un secretar general, înalt funcționar public, numit și eliberat din funcție în condițiile legii.

**Art. 44. -** (1) Personalul AMEPIP este format din funcţionari publici şi personal contractual.

(2) Personalul AMEPIP beneficiază de salariile de bază stabilite potrivit Legii nr. 153/2017 privind salarizarea personalului plătit din fonduri publice, cu modificările și completările ulterioare, de celelalte drepturi salariale prevăzute de lege pentru personalul din instituţiile publice centrale, precum şi de un spor de confidenţialitate de 50 % din salariul de bază, prin derogare de la prevederile Legii nr. 153/2017, cu modificările și completările ulterioare.

(3) Structura organizatorică a AMEPIP este prevăzută în hotărârea de organizare și funcționare a AMEPIP.

(4) În vederea îndeplinirii rolului prevăzut la art. 41 alin. (2), AMEPIP exercită următoarele atribuţii principale:

1. inițierea, prin Secretariatul General al Guvernului, a proiectelor de acte normative în domeniul guvernanței corporative a întreprinderilor publice și avizarea proiectelor de acte normative cu incidență în domeniul său de competență;
2. elaborarea de reglementări, aprobate prin ordin al președintelui AMEPIP, în scopul aplicării principiilor de guvernanță corporativă;
3. elaborarea, monitorizarea și revizuirea periodică a politicii de proprietate și transmiterea acesteia către Guvern în vederea aprobării, prin hotărâre;
4. monitorizarea și evaluarea implementării principiilor de guvernanță corporativă de către autoritățile publice tutelare și întreprinderile publice, în concordanță cu prevederile legale aplicabile și cele mai bune practici internaționale în materie, respectiv notificarea imediată a autorității publice tutelare responsabile sau a întreprinderii publice, în cazul unor încălcări, cu propuneri de remediere;
5. participarea la procedura de selecție pentru numirea administratorilor de întreprinderi publice de la nivel central, prin reprezentanții săi în comisia de nominalizare și selecție;
6. publicarea listei administratorilor de întreprinderi publice și a listei directorilor în funcție, pe pagina de internet, pe baza datelor transmise de autoritățile publice tutelare;
7. monitorizarea implementării politicii de remunerare în conformitate cu principiile de remunerare a membrilor consiliului de administrație/supraveghere/ directori/directorat ai întreprinderilor publice, precum și a politicii de dividende pentru întreprinderile publice;
8. sprijinirea, îndrumarea și acordarea de consultanță pe probleme de guvernanță corporativă, la solicitarea autorităților publice tutelare sau a întreprinderilor publice;
9. furnizarea de recomandări întreprinderilor publice și autorităților publice tutelare, la solicitarea acestora;
10. monitorizarea obiectivelor și a strategiilor întreprinderilor publice;

k) colectarea, monitorizarea și publicarea pe pagina proprie de internet a rezultatelor de performanță financiară și nefinanciară a întreprinderilor publice, pe baza indicatorilor de performanță furnizați de întreprinderile publice, incluși în tabloul de bord;

l) monitorizarea și evaluarea performanței administratorilor întreprinderilor publice;

m) elaborarea de informări privind performanța întreprinderilor publice și transmiterea acestora Guvernului și, respectiv, Parlamentului, precum și aducerea la cunoștința publicului prin publicarea pe pagina de internet;

n) aplicarea de sancțiuni autorităților publice tutelare, întreprinderilor publice, persoanelor fizice responsabile și publicarea acestora pe pagina de internet;

o) organizarea de programe de formare pentru personalul autorităților publice tutelare, întreprinderilor publice, administratori, directori, precum și alte persoane interesate, pe teme de guvernanță corporativă.

(5) AMEPIP are următoarele competențe și responsabilități principale:

a) în legătură cu stabilirea, aprobarea și monitorizarea indicatorilor-cheie de performanță pentru întreprinderile publice aflate în subordinea autorităților publice tutelare de la nivel central:

 i) primește de la autoritățile publice tutelare propunerile pentru scrisorile de așteptări, precum și, ulterior, planurile de administrare pentru întreprinderile publice, care cuprind indicatorii-cheie de performanță care vor fi incluși în contractele de mandat, anterior aprobării lor de către acestea;

 ii) revizuiește scrisorile de așteptări și planurile de administrare pentru întreprinderile publice și verifică dacă indicatorii de performanță au fost stabiliți în conformitate cu dispozițiile prezentei ordonanță de urgență și, în cazuri specifice, formulează puncte de vedere cu privire la indicatorii de performanță pe care îi consideră insuficienți pentru a îmbunătăți performanța întreprinderii publice în cauză;

iii) aprobă nivelul minim al indicatorilor-cheie de performanță, la care se adaugă și alți indicatori relevanți și îi include în tabloul de bord. În cazul în care indicatorii de performanță stabiliți sunt insuficienți, aprobarea acestora se suspendă până când autoritatea publică tutelară sau întreprinderea publică hotărăște modificarea acestora. Dacă nu are loc modificarea, AMEPIP informează Guvernul și/sau autoritatea publică tutelară în acest sens;

iv) evaluează anual indicatorii de performanță și sancționează întreprinderile publice în cazul nerespectării acestora; rezultatele evaluării vor fi avute în vedere la elaborarea indicatorilor de performanță viitori, în scopul îmbunătățirii performanței întreprinderilor publice;

b) în legătură cu procedura de selecție și nominalizare a administratorilor de întreprinderi publice la nivel central și local, AMEPIP are următoarele atribuții:

i) participă la procedura de selecție și nominalizare a administratorilor prin reprezentanții săi numiți în comisia de selecție și nominalizare, pentru întreprinderile publice de la nivel central;

ii) verifică respectarea procedurilor de selecție și nominalizare pentru întreprinderile publice de la nivel local; participă prin reprezentanții săi în comisia de selecție și nominalizare pentru întreprinderile publice de la nivel local, la solicitarea autorităților publice tutelare;

iii) organizează baza de date a corpului administratorilor de întreprinderi publice;

iv) primește și verifică scrisorile de motivație din partea candidaților pentru corpul administratorilor de întreprinderi publice;

v) aprobă regulamentul-cadru de organizare și funcționare al comisiei de selecție și nominalizare, și modificările acestuia;

vi) aprobă prelungirea, în mod excepțional, a mandatelor provizorii ale administratorilor în condițiile prevăzute la art. 291 alin. (3).

**Art. 45.** – (1) Înscrierea în corpul administratorilor de întreprinderi publice este voluntară. Candidații care fac parte din corpul administratorilor de întreprinderi publice vor putea participa la procedura de selecție și nominalizare pentru posturi vacante de administrator.

(2) Pot participa la procedura de selecție și alți candidați care nu fac parte din corpul administratorilor de întreprinderi publice și aplică pentru respectivele posturi. Este interzisă discriminarea între candidați în funcție de apartenența sau nu la corpul administratorilor de întreprinderi publice;

(3) Pentru candidații prevăzuți la alin. (2), autoritatea publică tutelară transmite AMEPIP documentele depuse de aceștia, în vederea verificării îndeplinirii condițiilor legale de selecție și numire, în termen de două zile lucrătoare de la depunere;

(4) AMEPIP verifică și transmite autorității publice tutelare rezultatul în termen de două zile lucrătoare.

**Art. 46. -** Metodologia de stabilire a indicatorilor de performanță financiari și nefinanciari și a componentei variabile a remunerației membrilor consiliului de administrație /supraveghere/directori/directorat ai întreprinderilor publice se aprobă de Guvern, prin hotărâre, la propunerea AMEPIP, după consultarea autorităților publice și a structurilor asociative ale autorităților publice locale.

**Art. 47**.-(1)AMEPIP monitorizează, în conformitate cu prevederile legale aplicabile, cel puțin cinci categorii de indicatori de performanță financiară, determinați în funcție de specificul fiecărui sector de piață unde întreprinderea publică activează, precum și în funcție de caracteristicile întreprinderii publice în cauză.

(2) Categoriile de indicatori de performanță financiari obligatorii și aplicabili tuturor întreprinderilor publice sunt următoarele:

 a) politica de investiții;

b) finanțarea;

c) operațiuni;

d)rentabilitatea;

e)**rata de distribuție a profitului sub formă de dividende.**

**Art. 48**.-(1) AMEPIP și autoritatea publică tutelară nu pot interveni în activitatea de administrare curentă a întreprinderii publice. Orice decizii luate cu încălcarea acestei limitări sunt lovite de nulitate absolută.

(2) Consiliul de administrație, consiliul de supraveghere și directorii, în cazul delegării atribuțiilor de conducere, sunt responsabili pentru deciziile de conducere ale întreprinderii publice, precum și pentru implementarea planului de administrare și răspund pentru performanța asumată și realizată.

**Art. 49**.-(1) Comisia de selecție și nominalizare constituită la nivelul autorităților publice tutelare centrale are următoarea componență:

a) doi membri desemnați de AMEPIP, prin ordin al președintelui;

b) un expert independent, selectat de AMEPIP,

c) doi reprezentanți ai fiecărei autorități publice tutelare.

(2) La autoritățile publice tutelare locale, comisia este formată din trei membri, respectiv:

a) doi reprezentanți ai autorității publice tutelare;

1. un expert independent, selectat de autoritatea publică tutelară.

(3) La solicitarea autorității publice tutelare locale, AMEPIP poate desemna, prin ordin, doi membri în comisia de selecție și monitorizare.

(4) În termen de maximum 60 de zile de la data operaționalizării, AMEPIP elaborează și aprobă regulamentul cadru de organizare și funcționare a comisiei de selecție și nominalizare.

(5) Comisia de selecție și nominalizare are următoarele atribuții principale:

1. stabilește criteriile de selecție a administratorilor, inclusiv a administratorilor provizorii, în situațiile prevăzute la art. 291, cu luarea în considerare a specificului şi complexităţii activităţii întreprinderii publice şi a cerinţelor din scrisoarea de aşteptări;
2. desfășoară procedura de selecție a administratorilor, cu asigurarea conformității și transparenței acesteia;
3. evaluează candidații, pregătește și comunică adunării generale a acționarilor și autorităților publice tutelare lista scurtă a candidaților și clasamentul acestora;
4. notifică AMEPIP în cazul apariției oricăror abateri de la prevederile legale referitoare la derularea procedurii de selecție, în vederea aplicării de sancțiuni și dispunerii de măsuri de remediere”.

**8. Articolul 5 se modifică și va avea următorul cuprins:**

„**Art. 5. -** (1) Regia autonomă este administrată de un consiliu de administraţie format din 3-7 persoane, dintre care cel mult doi sunt reprezentanți ai statului.

(2) Fiecare membru al consiliului de administrație trebuie să aibă studii superioare şi experienţă în domeniul tehnic, economic sau juridic de cel puţin 5 ani de la data obţinerii diplomei de licență.

(3) Membrii consiliului de administraţie care nu sunt reprezentanți ai statului se numesc de către autoritatea publică tutelară, la propunerea comisiei de selecție și nominalizare. În cazul reprezentanților statului, numirea se face la propunerea autorităților publice tutelare, în conformitate cu criteriile stabilite de comisia de selecție și nominalizare. Informațiile legate de aceste numiri se transmit către AMEPIP.

(4) Majoritatea membrilor consiliului de administraţie este formată din administratori neexecutivi şi independenţi, în sensul art. 1382 din Legea nr. 31/1990, republicată, cu modificările şi completările ulterioare. Funcționarii publici, înalții funcționari publici, precum și alte categorii de personal din cadrul autorităţii publice tutelare ori din cadrul altor autorităţi sau instituţii publice nu pot fi considerați independenți.

(5) Stabilirea numărului de membri ai consiliului de administrație se face cu respectarea principiilor prevăzute de Legea nr. 202/2002 privind egalitatea de şanse şi de tratament între femei şi bărbaţi, republicată, cu modificările și completările ulterioare*,* astfel încâtcel puțin o treime din totalul administratorilor să fie de genul feminin și cel puțin o treime din totalul administratorilor să fie de genul masculin; consiliul de administrație nu poate fi format în exclusivitate din persoane de același gen.

(6) Desemnarea membrilor consiliului de administraţie se face pe baza unei evaluări prealabile efectuate de către comisia de selecție și nominalizare, care transmite autorității publice tutelare lista scurtă de candidați și clasamentul rezultat în urma aplicării criteriilor de selecție. Fiecare candidat poate solicita comisiei de selecție și nominalizare să primească informații despre aplicarea criteriilor de selecție în cazul său, precum și despre punctajul obținut, cu respectarea regulilor de protecție a datelor cu caracter personal.

(7) Anunţul privind selecţia membrilor consiliului de administraţie se publică, prin grija autorităţii publice tutelare, pe pagina de internet a acesteia şi, prin grija preşedintelui consiliului de administraţie, pe prima pagina de internet a întreprinderii publice într-un loc vizibil la încărcarea paginii, precum și pe pagina de internet a AMEPIP, în cel puţin un ziar economic şi/sau financiar de largă răspândire, precum și pe cel puțin o platformă sau un site de recrutare de resurse umane cu mare vizibilitate la nivel național. Anunțul trebuie să cuprindă criteriile de selecție, precum și modalitatea de evaluare a acestora. Selecţia se realizează cu respectarea principiilor nediscriminării, tratamentului egal, transparenţei, asumării răspunderii şi cu luarea în considerare a specificului domeniului de activitate a societăţii.

(8) Numirea membrilor consiliului de administrație se realizează de către autoritatea publică tutelară din lista scurtă a candidaților elaborată de comisia de selecție și nominalizare. Numirea fiecărui membru al consiliului de administrație se efectuează din rândul primilor doi candidați pentru fiecare post în cazul în care lista scurtă cuprinde mai mult de trei candidați clasați în urma aplicării criteriilor de selecție.

(9) Orice candidat nemulțumit de rezultatul procedurii de selecție poate contesta în termen de 2 zile rezultatul obținut la autoritatea publică tutelară, care este obligată să soluționeze contestația în termen de 2 zile. Hotărârea autorității publice tutelare poate fi contestată în termen de 15 zile de la comunicare la instanța civilă competentă.

(10) Lista membrilor consiliului de administraţie şi CV-ul fiecărui administrator se publică, în termen de 5 zile, pe întreaga durată a mandatului acestora, prin grija preşedintelui consiliului de administraţie, pe pagina de internet a regiei autonome.

(11) În situația nerespectării prevederilor legale cu privire la selecția candidatului, comisia sau, în caz de divergență între membrii comisiei, orice membru al comisiei de selecție și nominalizare notifică AMEPIP, în vederea constatării contravențiilor prevăzute de prezenta ordonanță de urgență și a dispunerii măsurilor de remediere.

(12) În cazul regiilor autonome aflate în subordinea unităților administrativ-teritoriale, prevederile art. 29 alin. (15) se aplică în mod corespunzător.”

**9. Articolul 6 se abrogă.**

**10. Articolul 7 se modifică și va avea următorul cuprins:**

**„Art. 7**. - Membrii consiliului de administraţie nu pot face parte din mai mult de 2 consilii de administraţie ale întreprinderilor publice. Autoritatea publică tutelară poate stabili un număr mai mic de consilii de administraţie din care un membru desemnat al unei întreprinderi publice poate face parte.”

**11. La articolul 8, alineatele (1), (3) și (4) se modifică și vor avea următorul cuprins:**

„(1) Durata mandatului membrilor consiliului de administraţie este stabilită prin actul de înfiinţare şi nu poate depăşi 4 ani. Mandatul membrilor consiliului de administraţie poate fi reînnoit ca urmare a unui proces de evaluare, în condițiile prevăzute de prezenta ordonanță de urgență. Mandatul administratorilor numiţi ca urmare a încetării, sub orice formă, a mandatului administratorilor iniţiali coincide cu durata rămasă din mandatul administratorului care a fost înlocuit.

....................................................................................................................................

(3) Remuneraţia membrilor neexecutivi ai consiliului de administraţie constă într-o indemnizaţie fixă lunară. Indemnizaţia fixă nu poate depăşi de cinci ori media pe ultimele 12 luni a câştigului salarial mediu brut lunar pentru activitatea desfăşurată conform obiectului principal de activitate înregistrat de regia autonomă, la nivel de clasă conform clasificaţiei activităţilor din economia naţională, comunicat de Institutul Naţional de Statistică anterior numirii. Nivelul remunerației, în cadrul plafonului, este propus de comitetul de remunerare al consiliului de administrație al întreprinderii publice, avizat de autoritatea publică tutelară și notificat AMEPIP, luând în considerare criteriile de referință din sectorul privat, precum și complexitatea operațiunilor desfășurate de întreprinderea publică.

(4) Remuneraţia membrilor executivi ai consiliului de administraţie este formată dintr-o indemnizaţie fixă și o indemnizație variabilă. Indemnizaţia fixă lunară nu poate depăşi de 8 ori media pe ultimele 12 luni a câştigului salarial mediu brut lunar pentru activitatea desfăşurată conform obiectului principal de activitate înregistrat de regia autonomă, la nivel de clasă conform clasificaţiei activităţilor din economia naţională, comunicat de Institutul Naţional de Statistică anterior numirii. Indemnizația variabilă este stabilită pe baza indicatorilor-cheie de performanță financiari și nefinanciari, negociați și aprobați de consiliul de administrație și autoritatea publică tutelară și notificat AMEPIP, determinați conform metodologiei de la art. 46. Indicatorii-cheie de performanță financiari și nefinanciari se stabilesc luând în considerare criteriile de referință din sectorul privat, precum și complexitatea operațiunilor desfășurate de întreprinderea publică. Indemnizația variabilă a membrilor executivi nu trebuie să depășească anual 72 de câştiguri salariale medii brute lunare pentru activitatea desfăşurată conform obiectului principal de activitate înregistrat de regia autonomă, la nivel de clasă conform clasificaţiei activităţilor din economia naţională, informații comunicate de Institutul Naţional de Statistică anterior numirii.”

**12. La articolul 8, după alineatul 4 se introduc două alineate noi, alin. (41) și alin. (42), cu următorul cuprins:**

„(4¹) Plafoanele prevăzute la alin. (3) și (4) pentru indemnizația fixă lunară și, respectiv, pentru indemnizația variabilă pot fi depășite în cazul întreprinderilor publice a căror cifră de afaceri netă depășește în anul anterior selecției administratorului sau majorării remunerației, 50 de milioane euro, echivalentul în lei, sau un alt nivel stabilit de lege pentru întreprinderile mari.

(42) Nivelul remunerației care excede plafoanele prevăzute la alin. (3) și (4) se propune de către comitetul de remunerare al consiliului de administrație al întreprinderilor publice pe baza unui raport justificativ avizat de autoritatea publică tutelară și notificat AMEPIP. Adunarea generală a acționarilor aprobă nivelul remunerației, luând în considerare criteriile de referință din sectorul privat, precum și complexitatea operațiunilor desfășurate de întreprindere publică.”

**13. La articolul 8, alineatul 5 se abrogă.**

**14. Articolul 10 se modifică și va avea următorul cuprins:**

„**Art. 10. -** În cadrul consiliului de administraţie se constituie comitetul de audit, format din cel puțin doi administratori neexecutivi. Președintele comitetului de audit va fi un administrator independent. Dispozițiile art. 65 din Legea nr.162/2017 privind auditul statutar al situaţiilor financiare anuale şi al situaţiilor financiare anuale consolidate şi de modificare a unor acte normative, cu modificările ulterioare, se aplică în mod corespunzător.”

**15. La articolul 12, alineatele (2), (3), (4) și (5) se modifică și vor avea următorul cuprins:**

„(2) Contractul de mandat include actul adițional cu indicatorii-cheie de performanţă financiari şi nefinanciari, determinaţi potrivit metodologiei prevăzute la art. 46, negociaţi cu membrii consiliului de administraţie aprobaţi de autoritatea publică tutelară și AMEPIP. În contractul de mandat se prevăd în mod obligatoriu și obiective cuantificabile privind reducerea obligaţiilor restante, modul de gestionare a creanţelor şi recuperarea lor, îmbunătăţirea rezultatelor financiare, realizarea planului de investiţii şi asigurarea cu fluxul de numerar aferent activităţii desfăşurate.

(3) Membrii consiliului de administraţie pot fi revocaţi conform legii, în condiţiile stabilite în contractul de mandat. În cazul în care revocarea survine fără justă cauză, administratorul este îndreptăţit la plata unor daune-interese, potrivit prevederilor din contractul de mandat.

(4) Pentru desemnarea noilor administratori se aplică, în mod corespunzător, prevederile art. 5-8.

(5) Forma şi clauzele contractului de mandat care se încheie de autoritatea publică tutelară cu membrii consiliilor de administraţie ale regiilor autonome se stabilesc de către autoritatea publică tutelară, cu avizul AMEPIP.”

**16. La articolul 13, alineatele (3) și (6) se modifică și vor avea următorul cuprins:**

„(3) În termen de 5 zile de la aprobarea planului de administrare, conform art. 22 alin. (3), prin grija preşedintelui consiliului de administraţie, indicatorii de performanţă financiari şi nefinanciari rezultaţi din planul de administrare se transmit la autoritatea publică tutelară, în vederea negocierii şi aprobării. Indicatorii de performanță aprobați de către autoritatea publică tutelară se comunică AMEPIP în termen de 15 zile de la data aprobării, în vederea verificării lor prin raportare la decizia AMEPIP de aprobare a nivelului minim al indicatorilor-cheie de performanță.

………………………………………………………………………………………

(6) Indicatorii de performanţă financiari şi nefinanciari aprobaţi de autoritatea publică tutelară constituie elemente faţă de care se determină componenta variabilă a remuneraţiei pentru administratorii şi directorii regiei autonome.”

**17. La articolul 15, alineatul (3) se modifică și va avea următorul cuprins:**

„(3) Administratorul care nu a respectat prevederile alin. (1) şi (2) răspunde pentru daunele produse regiei autonome și este revocat de drept.”

**18. La articolul 17, după alineatul (2) se introduc două alineate noi, alin. (3) și (4), cu următorul cuprins:**

„(3) Prevederile alin. (1) și (2) nu aduc atingere prevederilor prezentei ordonanțe de urgență referiroare la atribuțiile AMEPIP cu privire la stabilirea și evaluarea îndeplinirii indicatorilor-cheie de performanță, publicarea rezultatelor evaluării și sancționarea nerespectării fără justificare a acestora.

(4) Pe baza datelor și informațiilor primite, AMEPIP poate face propria evaluare a performanțelor regiilor autonome. În situația în care sunt diferențe, informează despre aceasta autoritatea publică tutelară.”

**19**. **La articolul 18, alineatul (6) se modifică și va avea următorul cuprins:**

„(6) Consiliul de administraţie sau, după caz, expertul independent, stabileşte criteriile de selecţie cu respectarea cadrului unitar al criteriilor de selecţie prevăzut la art. 46.”

**20. La articolul 19, după alineatul (1) se introduce un nou alineat, alin. (11), cu următorul cuprins:**

„(11) În situațiile în care conducerea regiei autonome este delegată directorilor, majoritatea membrilor consiliului de administrație va fi formată din administratori neexecutivi.”

**21. La articolul 21, alineatul (5) se modifică și va avea următorul cuprins:**

„(5) Remuneraţia este formată dintr-o indemnizaţie fixă lunară stabilită în condiţiile art. 8 alin. (4) și (4¹) şi dintr-o componentă variabilă stabilită, pe baza recomandărilor temeinic motivate, de experţii independenţi în recrutarea resurselor umane ale căror servicii au fost contractate pentru derularea procedurii de selecţie a directorilor pentru regia autonomă respectivă ori pentru altă regie autonomă cu activitate similară.”

**22. După articolul 24, se introduce un articol nou, art. 241, cu următorul cuprins:**

„**Art. 241 -** Prevederile art. 5 - 24 se completează cu celelalte dispoziții ale prezentei ordonanțe de urgență.”

**23. Denumirea Capitolului III se modifică și va avea următorul cuprins:**

**„Capitolul III Administrarea și conducerea întreprinderilor publice – societăți”**

**24. Articolul 26 se modifică și va avea următorul cuprins:**

„**Art. 26.** - Societăţile prevăzute la art. 25 ale căror acţiuni sunt tranzacţionate pe o piaţă de capital sunt supuse prevederilor prezentei ordonanţe de urgenţă, ale legislaţiei pieţei de capital, Legii nr. 31/1990, republicată, cu modificările şi completările ulterioare, precum și dispoziţiilor Legii nr. 287/2009, republicată, cu modificările ulterioare. În cazul în care dispozițiile actelor normative prevăzute anterior sunt contradictorii, se aplică cu prioritate legislația pieței de capital.”

**25. La capitolul III, denumirea secțiunii a 2-a se modifică și va avea următorul cuprins:**

**„SECȚIUNEA a 2-a Sisteme de administrare a întreprinderilor publice”**

**26. Articolul 27 se modifică și va avea următorul cuprins:**

„**Art. 27. -** (1) Întreprinderile publice prevăzute la art. 2 pct. 2 lit. b) şi c), constituite ca societăți pe acțiuni, pot fi administrate potrivit sistemului unitar sau dualist de administrare, reglementat de Legea nr. 31/1990, republicată, cu modificările şi completările ulterioare.

(2) Pentru întreprinderile publice constituite ca societăți pe acțiuni, autoritatea publică tutelară sau, după caz, întreprinderea publică ce deţine controlul, prin reprezentanţii săi în adunarea generală, precum şi acţionarii reprezentând, individual sau împreună, minimum 5% din capitalul social, pot propune modificarea sistemului de administrare de la sistemul unitar la cel dualist sau de la cel dualist la cel unitar, cu informarea AMEPIP.

(3) Modificarea sistemului de administrare al întreprinderilor publice constituite ca societăţi pe acțiuni se poate adopta până la data hotărârii adunării generale a acționarilor cu privire la declanşarea procedurii de selecție pentru numirea administratorilor.

(31) Întreprinderile publice constituite ca societăți cu răspundere limitată sunt administrate potrivit Legii nr. 31/1990, republicată, cu modificările şi completările ulterioare, cu aplicarea prevederilor prezentei ordonanțe de urgență ori de câte ori aceasta dispune în acest sens. Schimbarea formei juridice a acestora în societăți pe acțiuni se decide de către autoritatea publică tutelară, în măsura în care aceasta dispune de resursele financiare necesare pentru majorarea capitalului social astfel încât acesta să atingă nivelul minim prevăzut de lege pentru societățile pe acțiuni, precum și numărul minim de acționari.”

**27. La articolul 28, alineatele (1), (3), (4), (5), (6), (7) și (8) se modifică și vor avea următorul cuprins:**

„(1) În cazul societăţilor administrate potrivit sistemului unitar, acestea vor putea fi administrate printr-un consiliu de administraţie format din 3-7 membri, persoane fizice sau juridice, cu experienţă în conducerea societăţilor sau regiilor autonome.

....................................................................................................................................

(3) Membrii consiliului de administrație trebuie să aibă studii superioare şi experienţă în domeniul tehnic, economic sau juridic de cel puţin 5 ani.

(4) În cazul consiliilor de administraţie al căror număr de membri se încadrează în prevederile alin. (1), nu pot fi numiți mai mult de un membru din rândul funcţionarilor publici sau al altor categorii de personal din cadrul autorităţii publice tutelare ori din cadrul altor autorităţi sau instituţii publice.

(5) În cazul consiliilor de administrație ale societăților administrate în sistem unitar la care se face referire la alin. (2), cel mult doi membri ai consiliului sunt funcționari publici sau personal al autorității publice tutelare sau al altor instituții sau autorități publice, în cazul în care consiliul de administrație are mai mult de 5 membri. În caz contrar, un singur membru al consiliului de administrație, consiliului de supraveghere sau al directoratului este funcționar public sau personal al autorității publice tutelare sau al altor instituții sau autorități publice.

(6) Majoritatea membrilor consiliului de administrație este formată din administratori neexecutivi și independenți în înțelesul art. 1382 din Legea nr. 31/1990, republicată, cu modificările ulterioare. Funcționarii publici, înalții funcționari publici, precum și alte categorii de personal din cadrul autorităţii publice tutelare ori din cadrul altor autorităţi sau instituţii publice nu pot fi considerați independenți.

(7) Stabilirea numărului de membri ai consiliului de administrație se face cu respectarea principiilor prevăzute de Legea nr. 202/2002 privind egalitatea de şanse şi de tratament între femei şi bărbaţi, republicată, cu modificările și completările ulterioare,astfel încâtcel puțin o treime din totalul administratorilor să fie de genul feminin și cel puțin o treime din totalul administratorilor să fie de genul masculin; consiliul de administrație nu poate fi format în exclusivitate din persoane de același gen.

(8) Mandatul administratorilor este stabilit prin actul constitutiv, neputând depăşi 4 ani. Mandatul administratorilor care şi-au îndeplinit în mod corespunzător atribuţiile poate fi reînnoit ca urmare a unui proces de evaluare, în condițiile prezentei ordonanțe de urgență. Mandatul administratorilor numiţi ca urmare a încetării, sub orice formă, a mandatului administratorilor iniţiali coincide cu durata rămasă din mandatul administratorului care a fost înlocuit.”

**28. La articolul 28, după alineatul (6) se introduce un nou alineat, alin. (61), cu următorul cuprins:**

„(61) În cazul întreprinderilor publice organizate ca societăți cu răspundere limitată, numărul administratorilor va fi de cel putin trei, dintre care cel mult unul va fi funcționar public sau o persoană din rândul altor categorii de personal din cadrul autorităţii publice tutelare ori din cadrul altor autorităţi sau instituţii publice. Administratorilor acestor societăți li se aplică, în mod corespunzător, prevederile alin. (1) privind cerințele de experiență ale administratorilor, alin. (3), alin. (6), alin. (7) și alin. (8). Toate referirile la consiliu de administrație vor fi interpretate ca referiri la administratori, iar toate referirile la adunarea generală a acționarilor vor fi interpretate ca referiri la adunarea generală a asociaților.”

**29. La articolul 29, alineatele (1), (6), (7), (9), (10), (11) și (14) se modifică și vor avea următorul cuprins:**

„(1) Membrii consiliului de administrație sunt desemnați de adunarea generală a acționarilor, la propunerea comisiei de selecție și nominalizare, care înaintează acesteia o listă scurtă de minimum doi, dar nu mai mult de cinci candidați selectați pentru fiecare post de administrator al întreprinderii publice, pe baza criteriilor de selecție comunicate public, prin anunț, în ordinea clasamentului. Fiecare candidat poate solicita comisiei de selecție și nominalizare să primească informații despre aplicarea criteriilor de selecție în cazul său personal, precum și despre punctajul obținut, cu respectarea regulilor de protecție a datelor cu caracter personal.

....................................................................................................................................

(6) La stabilirea criteriilor de selecţie a administratorilor, comisia de selecție și nominalizare trebuie să țină cont de specificul şi complexitatea activităţii societății, precum şi de cerinţele din scrisoarea de aşteptări.

(7) Anunţul privind selecţia membrilor consiliului de administraţie se publică, prin grija autorităţii publice tutelare, pe pagina de internet a acesteia şi, prin grija preşedintelui consiliului de administraţie, pe prima pagină de internet a întreprinderii publice într-un loc vizibil la încărcarea paginii, precum și pe pagina de internet a AMEPIP, în cel puţin un ziar economic şi/sau financiar de largă răspândire, precum și pe cel puțin o platformă sau un site de recrutare de resurse umane cu mare vizibilitate la nivel național. Anunțul trebuie să includă condiţiile care trebuie întrunite de candidaţi, criteriile de selecție și modalitatea de evaluare a acestora. Selecţia se realizează cu respectarea principiilor nediscriminării, tratamentului egal şi transparenţei, asumării răspunderii şi cu luarea în considerare a specificului domeniului de activitate a societăţii.

....................................................................................................................................

(9) Lista membrilor consiliului de administrație și CV-ul administratorului se publică, în termen de 5 zile, prin grija președintelui consiliului de administrație, pe pagina de internet a întreprinderilor publice pe întreaga durată a mandatului acestora.

(10) În cazul încetării mandatului unora dintre membrii consiliului de administraţie pentru orice motive, selecţia noilor membri se face potrivit prevederilor prezentului articol, cu excepția situațiilor prevăzute la art. 29¹.

(11) Forma contractului de mandat ce va fi încheiat cu administratorii, remunerația administratorilor și modificările componentei variabile a remunerației se aprobă de către adunarea generală a acționarilor.

....................................................................................................................................

(14) În cazul în care candidații propuși de comisia de selecție și nominalizare pentru consiliul de administrație sunt administratori în funcție, solicitarea de reînnoire a mandatului acestora se transmite adunării generale a acționarilor, autorității publice tutelare și AMEPIP, cu obligația ca respectivii candidați să depună, împreună cu această solicitare, un raport al activității acestora pe perioada mandatului încheiat.”

**30. La articolul 29, după alineatul (8), se introduc trei alineate noi, alin. (81) -(83), cu următorul cuprins:**

„(8¹) Numirea administratorilor se realizează de către adunarea generală a acționarilor/asociaților din lista scurtă pregătită de comisia de selecție și nominalizare. Numirea membrilor consiliului de administrație se efectuează din rândul primilor trei candidați din clasament, respectiv din rândul celor doi candidați dacă lista scurtă cuprinde doar doi candidați. Procedura de selecţie pentru membrii consiliului de administraţie sau supraveghere şi directori se finalizează în termen de cel mult 120 de zile de la data aprobării hotărârii adunării generale a acționarilor.

(82) Orice abatere de la regula prevăzută la alin. (81) trebuie justificată de către autoritatea publică tutelară și trebuie prevăzută în hotărârea adunării generale a asociaților/acționarilor.

(83) Orice candidat nemulțumit de rezultatul procedurii de selecție poate contesta în termen de 2 zile rezultatul obținut la autoritatea publică tutelară, care este obligată să soluționeze contestația în termen de 2 zile. Hotărârea autorității publice tutelare poate fi contestată în termen de 15 zile de la comunicare la instanța civilă competentă.”

**31. La articolul 29, după alineatul (9), se introduce un nou alineat, alin. (91), cu următorul cuprins:**

„(91) În situația nerespectării prevederilor legale cu privire la selecția candidatului, comisia sau în caz de divergență între membrii ei, orice membru al comisiei de selecție și nominalizare notifică AMEPIP cu privire la încălcările identificate, în vederea constatării și aplicării sancțiunilor contravenționale și stabilirii de măsuri de remediere, după caz.”

**32. La articolul 29, după alineatul (11) se introduce un nou alineat, alin. (111), cu următorul cuprins:**

„(111) Actul adiţional la contractul de mandat încheiat de către întreprinderea publică cu administratorii săi cuprinde componenta variabilă a remunerației, obiectivele și indicatorii de performanță financiari și nefinanciari stabiliți de către adunarea generală a acționarilor, ținte cuantificabile pentru reducerea datoriilor existente, un plan de recuperare și management al creanțelor, implementarea planului de investiții și a fluxului de numerar al întreprinderii publice.”

**33. La articolul 29, alineatele (2) – (5) și (12) se abrogă.**

**34. La articolul 29, după alineatul (14), se introduc trei alineate noi, alin. (141), alin. (15) și alin.(16), cu următorul cuprins:**

„(141) Prevederile alin. (14) sunt aplicabile în mod corespunzător și întreprinderilor publice organizate ca societăți cu răspundere limitată. Toate referirile la consiliu de administrație vor fi interpretate ca referiri la administratori, cele referitoare la președintele consiliului de administrație vor fi interpretate ca referiri la administratorii care au drept de reprezentare legală, iar toate referirile la adunarea generală a acționarilor vor fi interpretate ca referiri la adunarea generală a asociaților.

(15) În cazul întreprinderilor publice aflate sub autoritatea unităților administrativ-teritoriale, AMEPIP supraveghează respectarea normelor prezentei ordonanțe de urgență în procesul de selecție, nominalizare și numire a administratorilor, dispozițiile art. 49 alin. (5) aplicându-se în mod corespunzător.

(16) În cazul societăților din industria de apărare și securitate națională, procedura de selecție  a membrilor consiliului de administrație cuprinde o etapă suplimentară, constând în efectuarea verificării de securitate prevăzută de Standardele naţionale de protecţie a informaţiilor clasificate în România, aprobate prin Hotărârea Guvernului nr. 585/2002, cu modificările și completările ulterioare, pentru autorizarea persoanelor care au parcurs procedura de selecție și care îndeplinesc această condiție suplimentară de numire ca administrator. În situația în care un candidat selectat este respins ca urmare a procedurii de verificare, acesta nu poate contesta rezultatul verificării, nu poate ocupa funcția de administrator la respectiva întreprindere publică și nu este îndreptățit la plata de daune-interese.”

**35. După articolul 29, se introduc patru articole noi, art. 291 - 294, cu următorul cuprins:**

„**Art.29¹** - (1) În cazul în care încetarea mandatului unui administrator determină scăderea numărului administratorilor sub minimul legal, administratorii rămași convocă de îndată adunarea generală ordinară a acţionarilor pentru a completa numărul de membri ai consiliului de administraţie cu administratori provizorii, care au mandat până la finalizarea procedurii de selecţie. În acest scop, acţionarii, inclusiv autoritatea publică tutelară, vor înainta către AMEPIP propuneri de candidați, iar AMEPIP va evalua propunerile și va comunica rezultatele evaluării către acționari, urmând ca adunarea generală ordinară a acționarilor să numească administratorii provizorii.

(2) În situaţiile prevăzute la alin. (1), durata mandatului administratorului provizoriu este de maximum 6 luni, cu posibilitatea prelungirii, o singură dată, pentru încă 2 luni, pentru motive întemeiate. În cazul în care procedura de selecție și nominalizare a administratorilor permanenți este finalizată înainte de expirarea perioadei pentru care a fost numit administratorul provizoriu, administratorul sau administratorii permanenți sunt numiți de îndată de către adunarea generală a acționarilor, iar mandatul administratorilor provizorii încetează.

(3) În cazuri excepționale, în care numirea unui administrator permanent nu este posibilă în termenul prevăzut la alin. (2) și nu au fost constatate de către AMEPIP încălcări ale reglementărilor privind selecția, nominalizarea și numirea administratorilor permanenți în termenul de 6 luni, respectiv 8 luni, este permisă alegerea de către adunarea generală a acționarilor a unui nou administrator provizoriu, inclusiv a administratorului provizoriu anterior, pentru un mandat de maximum 6 luni, cu condiția ca administratorul provizoriu astfel numit să fie dintre candidații propuși de AMEPIP, cu aplicarea corespunzătoare a procedurii prevăzute la alin. (1).

(4) Încălcarea de către conducătorul autorității publice tutelare, de către președintele consiliului de administrație sau de supraveghere a reglementărilor privind selecția, nominalizarea și numirea administratorilor permanenți în termenul de 6 luni, respectiv de 8 luni constituie contravenție și se sancționează cu amendă, potrivit prevederilor art. 591 alin. (11), dacă fapta nu constituie infracțiune. În cazul în care au fost constatate de către AMEPIP astfel de contravenții, nu este permisă prelungirea numirii unui administrator provizoriu sau prelungirea mandatului celui existent pentru perioada de maximum 6 luni, prevazută la alin. (3).

(5) Prevederile alin. (1) - (4) se aplică în mod corespunzător și în cazul directorilor.

(6) Fără a aduce atingere alin. (4), depășirea perioadei maxime de 14 luni de mandat provizoriu pentru o poziție de administrator constituie contravenție, dacă fapta nu constituie infracțiune și se sancționează cu amendă pentru conducătorul autorităților publice tutelare, potrivit prevederilor art. 591 alin. (11). În plus, numirea administratorului provizoriu devine nulă la expirarea perioadei de 8 luni, dacă nu a fost reconfirmat în funcție conform alin. (3) și în orice caz la expirarea celor 14 luni pentru interimatul aceleiași poziții, iar acesta este obligat la plata de daune-interese către întreprinderea publică și/sau către terți pentru prejudiciile cauzate prin faptele și acțiunile sale în perioada în care continuă să exercite atribuțiile de administrator după expirarea perioadei de 8 luni, respectiv de 14 luni.

(7) Fără a aduce atingere alin. (4), depășirea perioadei maxime de 14 luni de mandat provizoriu pentru o poziție de director constituie contravenție, dacă fapta nu constituie infracțiune și se sancționează cu amendă pentru președintele consiliului de administrație sau pentru membrii consiliului de administrație, în cuantumul stabilit la art. 591 alin. (2). În plus, numirea directorului provizoriu devine nulă la expirarea perioadei de 8 luni, dacă nu a fost reconfirmat în funcție conform alin. (4), iar acesta este obligat la plata de daune-interese către întreprinderea publică și/sau către terți pentru prejudiciile cauzate prin faptele și acțiunile sale în perioada în care continuă să exercite atribuțiile directorului după expirarea perioadei de 8 luni, respectiv de 14 luni.

**Art. 29²** - Prevederile art. 29¹ și art. 29⁴ se aplică în mod corespunzător și în cazul administratorilor și directorilor regiilor autonome.

**Art. 293 -** Prevederile art. 29¹ se aplică în mod corespunzător și în cazul administratorilor întreprinderilor publice constituite ca societăți cu răspundere limitată. Toate referirile la consiliul de administrație vor fi interpretate ca referiri la administratori, iar toate referirile la adunarea generală a acționarilor vor fi interpretate ca referiri la adunarea generală a asociaților.

**Art. 294.** - În cazul întreprinderilor publice aflate în subordinea unităților administrativ-teritoriale, administratorii provizorii se numesc de către autoritatea publică tutelară competentă, dispozițiile art. 291 alin. (1) - (3) privind durata mandatului provizoriu fiind aplicabile în mod corespunzător. AMEPIP supraveghează respectarea normelor legale privind numirea administratorilor provizorii. Documentația aferentă procedurii de selecție se înaintatează către AMEPIP de îndată, pentru ca aceasta să își poată îndeplini atribuțiile de supraveghere conform prevederilor prezentei ordonanțe de urgență. Celelalte dispoziții ale art. 29¹ se aplică în mod corespunzător.”

**36. La articolul 30, alineatele (2), (3), (4), (5), (6), (7) și (9) se modifică și vor avea următorul cuprins:**

„(2) Componenta de administrare prevăzută la alin. (1) se completează cu componenta de management elaborată conform prevederilor art. 36 alin. (1). Planul de administrare se supune analizei şi aprobării consiliului de administraţie sau supraveghere al societăţii.

(3) În termen de 5 zile de la aprobarea planului de administrare, prin grija preşedintelui consiliului de administraţie sau de supraveghere, se convoacă adunarea generală a acţionarilor, în vederea negocierii şi aprobării indicatorilor de performanţă financiari şi nefinanciari rezultaţi din planul de administrare, pornind de la nivelul indicatorilor-cheie de performanță asumați prin declarațiile de intenție întocmite de către administratorii numiți. Indicatorii negociați și aprobați de către adunarea generală a acționarilor se comunică AMEPIP, în termen de 15 zile de la aprobare, în vederea emiterii deciziei finale de către AMEPIP și includerea în tabloul de bord.

(4) Negocierea indicatorilor de performanță financiari și nefinanciari bazați pe planul de administrare se realizează în termen de 45 de zile de la data comunicării acestora de către consiliul de administrație sau consiliul de supraveghere autorității publice tutelare. În cazul unei extinderi a perioadei de negocieri de către autoritatea publică tutelară, care nu poate fi mai mare de 30 de zile, aceasta poate solicita AMEPIP participarea la negocieri pentru a media o soluție în beneficiul întreprinderii publice.

(5) În cazul în care negocierea nu poate fi finalizată în limita a două runde de negocieri sau conform extinderii acordate în baza alin. (4), membrii consiliului de administrație sau ai consiliului de supraveghere vor fi revocați, fără ca aceștia să fie îndreptățiți la plata unor daune-interese. În acest caz, rezultatul negocierii se motivează și se publică pe pagina de internet a întreprinderii publice.

(6) Indicatorii de performanță financiari și nefinanciari negociați și aprobați de adunarea generală a acționarilor și aprobați în forma finală de către AMEPIP, constituie elemente față de care se determină componenta variabilă a remunerației administratorilor și directorilor întreprinderii publice.

(7) Evaluarea activității administratorilor se realizează anual de către consiliul de administrație, responsabilitatea revenind președintelui, cu sprijinul unor experți în astfel de evaluări, după caz. Evaluarea vizează atât execuția contractului de mandat, cât și a planului de administrare. Rezultatul evaluării se transmite adunării generale a acționarilor și AMEPIP și se folosește, cu titlu informativ, în proceduri de numire viitoare.

....................................................................................................................................

(9) În cazul în care, din motive imputabile, administratorii nu îndeplinesc indicatorii de performanţă stabiliţi prin contractele de mandat, adunarea generală a acţionarilor îi revocă din funcţie şi hotărăşte, în termen de maximum 45 de zile de la vacantare, declanşarea procedurii de selecţie pentru desemnarea de noi administratori, în conformitate cu prevederile art. 29. Administratorii revocaţi nu mai pot candida timp de 5 ani de la data rămânerii definitive a hotărârii pentru alte consilii de administraţie prevăzute de prezenta lege.

**37. La articolul 30, după alineatul (3) se introduc două alineate noi, alin. (31) și (32), cu următorul cuprins:**

„(31) În cazul în care AMEPIP constată încălcarea deciziei de aprobare al nivelului mimim al indicatorilor-cheie de performanță, aceasta nu adoptă decizia finală de aprobare. În acest caz, AMEPIP transmite autorității publice tutelare cererea de refacere a acestor indicatori.

(32) În situația în care indicatorii cheie de performanță nu sunt refăcuți la nivelul minim aprobat, AMEPIP transmite autorității publice tutelare măsura revocării administratorilor numiți și reluarea procedurii de selecție, cu informarea Guvernului în acest sens.”

**38. La articolul 30, după alineatul (7) se introduce un nou alineat, alin. (71), cu următorul cuprins:**

„(71) Rapoartele de evaluare ale administratorilor se transmit către AMEPIP, în termen de 15 zile de la data adunării generale a acționarilor care a aprobat aceste rapoarte.”

**39. La articolul 30, după alineatul (9) se introduce un nou alineat, alin. (91), cu următorul cuprins:**

„(91) Prevederile alin. (1) - (9) se aplică în mod corespunzător și în cazul administratorilor întreprinderilor publice constituite ca societăți cu răspundere limitată. Toate referirile la consiliu de administrație vor fi interpretate ca referiri la administratori, cele referitoare la președintele consiliului de administrație vor fi interpretate ca referiri la administratorii care au drept de reprezentare legală și toate referirile la adunarea generală a acționarilor vor fi interpretate ca referiri la adunarea generală a asociaților.”

**40. La articolul 31, alineatele (1) și (2) se abrogă.**

**41. La articolul 31, alineatul (3) se modifică și va avea următorul cuprins:**

„(3) Dispozițiile prezentei secțiuni se aplică și în cazul societăţilor administrate în sistem dualist. În acest scop, sintagma „consiliul de administrație” se înlocuiește cu sintagma „consiliul de supraveghere”.

**42. Articolul 32 se abrogă.**

**43. Articolul 33 se modifică și va avea următorul cuprins:**

„**Art. 33. -** O persoană fizică poate exercita concomitent cel mult 2 mandate de administrator şi/sau de membru al consiliului de supraveghere în întreprinderi publice al căror sediu se află pe teritoriul României. Această prevedere se aplică în aceeaşi măsură persoanei fizice reprezentant al unei persoane juridice administrator sau membru al consiliului de supraveghere, precum și persoanei juridice numite administrator.”

**44. La articolul 34, alineatele (1), (2), (3) și (4) se modifică și vor avea următorul cuprins:**

„(1) În cadrul consiliului de administraţie sau, după caz, al consiliului de supraveghere se constituie comitetul de nominalizare şi remunerare, comitetul de gestionare a riscurilor şi comitetul de audit. În cazul consiliilor cu un număr mai mic de membri, funcțiile comitetului de gestionare a riscurilor se pot delega comitetului de audit, cu înștiințarea autorității publice tutelare. Prin actul constitutiv se poate stabili şi posibilitatea constituirii altor comitete consultative.

(2) Comitetul de nominalizare și remunerare organizează sesiuni de instruire pentru membrii consiliului, formulează propuneri de remunerare a administratorilor și directorilor, cu respectarea politicii de remunerare transmise de AMEPIP, și sprijină consiliul în evaluarea propriei performanțe, precum și a performanței conducerii executive.

(3) Comitetul de audit îndeplineşte atribuţiile prevăzute la art. 65 din Legea nr. 162/2017 privind auditul statutar al situaţiilor financiare anuale şi al situaţiilor financiare anuale consolidate şi de modificare a unor acte normative.

(4) În cazul întreprinderilor publice care sunt administrate în sistem unitar, comitetele prevăzute la alin. (2) și (21) sunt formate din administratori neexecutivi. Președintele fiecărui comitet este independent.”

**45. La articolul 34, după alineatul (2) se introduce un nou alineat, alin. (21), cu următorul cuprins:**

„(21) Comitetul de gestionare a riscurilor asigură concordanţa activităţilor de control cu riscurile generate de activităţile şi procesele care fac obiectul controlului, identifică, analizează, evaluează, monitorizează și raportează riscurile identificate, planul de măsuri de atenuare sau anticipare a acestora, alte măsuri luate de conducerea executivă. De asemenea, este responsabil cu măsurarea solvabilității întreprinderii publice, prin raportare la atribuțiile și obligațiile uzuale ale acesteia, și informează sau, după caz, face propuneri consiliului de administrație, respectiv consiliului de supraveghere.”

**46. La articolul 34, după alineatul (4) se introduce un nou alineat, alin. (41), cu următorul cuprins:**

„(41) În cazul întreprinderilor publice care sunt administrate în sistem unitar, comitetul prevăzut la alin. (3) este format din administratori neexecutivi, din care cel puţin un membru este independent și trebuie să deţină calificarea de auditor financiar, dovedită prin document emis de către autoritatea competentă din România, din alt stat membru, dintr-un stat al AELS, din Elveţia sau din Regatul Unit al Marii Britanii şi Irlandei de Nord, în conformitate cu prevederile legale. Prin derogare de la această prevedere, este competentă să facă parte din Comitetul de audit al unei întreprinderi publice şi persoana care are experienţă de cel puţin 3 ani în audit statutar, dobândită prin participarea la misiuni de audit statutar în România, în alt stat membru, într-un stat al AELS, în Elveţia sau în Regatul Unit al Marii Britanii şi Irlandei de Nord sau în cadrul Comitetelor de audit formate la nivelul Consiliilor de administraţie/supraveghere ale unor societăţi/entităţi de interes public, dovedită cu documente.”

**47. La articolul 35, alineatele (5), (6) și (8) se modifică și vor avea următorul cuprins:**

„(5) Consiliul de administraţie sau, după caz, expertul independent, împreună cu membrii comitetului de nominalizare şi remunerare, stabileşte criteriile de selecţie, care includ, cel puţin, dar fără a se limita la aceasta, o experienţă relevantă în consultanţă în management sau în activitatea de conducere a unor autorități publice, întreprinderi publice ori societăţi din sectorul privat. Criteriile de selecţie vor fi elaborate şi selecţia va fi efectuată cu respectarea principiilor liberei competiţii, nediscriminării, transparenţei şi asumării răspunderii şi cu luarea în considerare a specificului domeniului de activitate a societăţii.

(6) Anunţul privind selecţia directorilor se publică, prin grija preşedintelui consiliului de administraţie sau, după caz, a președintelui consiliului de supraveghere, în cel puţin un ziar economic şi/sau financiar de largă răspândire, pe prima pagină a site-ului întreprinderii publice, într-un loc vizibil la încărcarea paginii, precum și pe cel puțin o platformă sau un site de recrutare de resurse umane cu mare vizibilitate la nivel național. Anunţul include condiţiile care trebuie să fie întrunite de candidaţi şi criteriile de evaluare a acestora. Selecţia se realizează cu respectarea principiilor nediscriminării, tratamentului egal şi transparenţei şi cu luarea în considerare a specificului domeniului de activitate a societăţii.

....................................................................................................................................

(8) Lista scurtă se elaborează de către expertul independent, dacă acesta a fost selectat sau de către comisia de selecție și nominalizare, în cazul în care nu a fost selectat un expert independent. Lista scurtă conține și punctajul obținut de fiecare candidat în urma evaluării.”

**48. La articolul 36, alineatele (5) și (7) se modifică și avea următorul cuprins:**

 „(5) Evaluarea activităţii directorilor sau directoratului, după caz, se face anual de către consiliul de administraţie sau supraveghere şi vizează atât execuţia contractului de mandat, cât şi a componentei de management a planului de administrare. Raportul de evaluare se publică pe pagina de internet a autorităţii publice tutelare, la data de 31 mai a anului următor celui pentru care se efectuează evaluarea. Datele care conform legii au caracter confidenţial sau secret sunt exceptate de la publicare și se comunică AMEPIP.

……………………………………………………………………………………

(7) În cazul în care, din motive imputabile, directorii nu îndeplinesc indicatorii de performanţă stabiliţi prin contractele de mandat, consiliul de administraţie îi revocă din funcţie şi hotărăşte, în termen de maximum 45 de zile de la vacantare, declanşarea procedurii de selecţie pentru desemnarea de noi directori, în conformitate cu prevederile art. 35. Directorii revocaţi nu mai pot candida timp de 5 ani de la data rămânerii definitive a hotărârii pentru funcţii similare.

**49. La articolul 37, alineatele (2) și (3) se modifică și vor avea următorul cuprins:**

„(2) Remuneraţia membrilor neexecutivi ai consiliului de administraţie sau ai consiliului de supraveghere este formată dintr-o indemnizaţie fixă. Indemnizaţia fixă nu poate depăşi de 6 ori media pe ultimele 12 luni a câştigului salarial mediu brut lunar pentru activitatea desfăşurată conform obiectului principal de activitate înregistrat de societate, la nivel de clasă conform clasificaţiei activităţilor din economia naţională, comunicat de Institutul Naţional de Statistică anterior numirii. Nivelul remunerației este propus de comitetul de remunerare al consiliului de administrație sau al consiliului de supraveghere al întreprinderii publice, avizat de AMEPIP și aprobat de adunarea generală a acționarilor, luând în considerare criteriile de referință din sectorul privat, precum și complexitatea operațiunilor desfășurate de întreprinderea publică.

(3) Remuneraţia membrilor executivi ai consiliului de administraţie sau ai consiliului de supraveghere este formată dintr-o indemnizaţie fixă și o indemnizație variabilă. Indemnizaţia fixă nu poate depăşi de 8 ori media pe ultimele 12 luni a câştigului salarial mediu brut lunar pentru activitatea desfăşurată conform obiectului principal de activitate înregistrat de societate, la nivel de clasă conform clasificaţiei activităţilor din economia naţională, comunicat de Institutul Naţional de Statistică anterior numirii. Indemnizația variabilă nu poate depăși anual de 72 de ori media pe ultimele 12 luni a câştigului salarial mediu brut lunar pentru activitatea desfăşurată conform obiectului principal de activitate înregistrat de societate, la nivel de clasă conform clasificaţiei activităţilor din economia naţională, comunicat de Institutul Naţional de Statistică anterior numirii. Indicatorii-cheie de performanță financiari și nefinanciari se stabilesc luând în considerare criteriile de referință din sectorul privat, precum și complexitatea operațiunilor desfășurate de întreprinderea publică.”

**50. La articolul 37, după alineatul (4) se introduce un nou alineat, alin. (41), cu următorul cuprins:**

„(4¹) Plafoanele prevăzute la alin.(3) și alin.(4) pentru indemnizația fixă lunară și, respectiv, pentru indemnizația variabilă pot fi depășite în cazul întreprinderilor publice a căror cifră de afaceri netă depășește în anul anterior selecției administratorului sau majorării remunerației, 50 de milioane euro, echivalentul în lei, sau un alt nivel stabilit de lege pentru întreprinderile mari. Nivelul remunerației care excede plafoanele prevăzute la alin. (3) și (4) va fi propus de comitetul de remunerare al consiliului de administrație al întreprinderilor publice pe baza unui raport justificativ, avizat de AMEPIP și aprobat de adunarea generală a acționarilor, care cuprinde criteriile de referință din sectorul în care activează întreprinderea publică, precum și complexitatea operațiunilor desfășurate de aceasta.”

**51. La articolul 38, alineatul (2) se modifică și va avea următorul cuprins:**

„(2)Remuneraţia directorilor este formată dintr-o indemnizaţie fixă lunară şi dintr-o indemnizație variabilă. Indemnizaţia fixă nu poate depăşi de 6 ori media pe ultimele 12 luni a câştigului salarial mediu brut lunar pentru activitatea desfăşurată conform obiectului principal de activitate înregistrat de societate, la nivel de clasă conform clasificaţiei activităţilor din economia naţională, comunicat de Institutul Naţional de Statistică anterior numirii. Indemnizația variabilă nu poate depăși anual de 72 de ori media pe ultimele 12 luni a câştigului salarial mediu brut lunar pentru activitatea desfăşurată conform obiectului principal de activitate înregistrat de societate, la nivel de clasă conform clasificaţiei activităţilor din economia naţională, comunicat de Institutul Naţional de Statistică anterior numirii.”

**52. La articolul 38, după alineatul (4) se introduce un nou alineat, alin. (41), cu următorul cuprins:**

„(4¹) Plafoanele prevăzute la alin.(2) pentru indemnizația fixă lunară și, respectiv, pentru indemnizația variabilă pot fi depășite în cazul întreprinderilor publice a căror cifră de afaceri netă depășește în anul anterior selecției administratorului sau majorării remunerației, 50 de milioane euro, echivalentul în lei, sau un alt nivel de stabilitate de lege pentru întreprinderile mari. Nivelul remunerației care excede plafoanele prevăzute la alin. (2) va fi propus de comitetul de remunerare al consiliului de administrație al întreprinderilor publice pe baza unui raport justificativ, avizat de AMEPIP și aprobat de adunarea generală a acționarilor, luând în considerare criteriile de referință din sectorul privat în care activează întreprinderea publică, precum și complexitatea operațiunilor desfășurate de aceasta.”

**53. La articolul 39, alineatul (2) se modifică și va avea următorul cuprins:**

„(2) Plata asigurării de răspundere profesională este asigurată de întreprinderea publică, nu face parte din remuneraţie şi va fi menţionată în contractul de mandat în limitele de răspundere stabilite de autoritatea publică tutelară. În contractul de mandat vor fi menţionate şi alte beneficii, cum ar fi acoperirea unor cheltuieli cu reprezentarea, transportul, diurna, dar fără ca cele enunţate să fie limitative.”

**54. Articolul 40 se modifică și va avea următorul cuprins:**

„**Art.40**. - În cazul în care întreprinderea publică este listată sau are în acționariat investitori privați, autoritățile publice tutelare și întreprinderile publice recunosc drepturile tuturor acționarilor și vor asigura tratamentul echitabil al acționarilor și accesul egal al acestora la informațiile despre societate. Societatea trebuie să deţină o pagină proprie de internet, prin intermediul căreia să permită accesul acţionarilor şi al publicului, după caz, la documentele şi informaţiile a căror publicitate este prevăzută de lege.”

**55. După articolul 40 se introduc două noi articole, art. 401 și 402, cu următorul cuprins:**

„**Art. 401** - (1) La solicitarea acționarilor care dețin, individual sau împreună, cel puţin 5% din capitalul social subscris şi vărsat, consiliul de administraţie sau consiliul de supraveghere convoacă adunarea generală a acționarilor pentru alegerea membrilor consiliului de administraţie sau ai consiliului de supraveghere pe ordinea de zi, folosind metoda votului cumulativ. Dacă solicitarea este efectuată de acționarii care dețin peste 10% din capitalul social al întreprinderii publice, consiliul de administrație sau, după caz, consiliul de supraveghere, este obligat să convoace adunarea generală a acționarilor cu acest punct pe ordinea de zi, caz în care aplicarea metodei votului cumulativ va fi obligatorie.

(2) Prin metoda votului cumulativ, fiecare acţionar are dreptul să își aloce votul său cumulativ, obținut prin multiplicarea voturilor deținute de oricare alt acționar cu numărul de membri care vor forma consiliul de administrație sau, după caz, consiliul de supraveghere, către unul sau mai mulți candidați propuși pentru consiliul de administrație sau consiliul de supraveghere.

(3) Oricare dintre acționari poate transmite propuneri scrise către consiliul de administrație sau consiliul de supraveghere pentru aplicarea metodei votului cumulativ, în termen de 15 zile de la data publicării în Monitorul Oficial al României, Partea a IV-a, a convocatorului adunării generale a acționarilor care are pe ordinea de zi alegerea membrilor consiliului de administraţie sau ai consiliului de supraveghere.

(4) În exercitarea votului cumulativ, acționarii votează cumulativ în favoarea unuia sau mai multor candidați. Acționarii indică numărul de voturi pentru fiecare candidat în parte.

(5) Atunci când se optează pentru metoda votului cumulativ, membrii consiliului de administraţie sau ai consiliului de supraveghere în funcţie la data votării vor fi incluși în lista candidaţilor pentru numirea membrilor consiliului de administraţie sau ai consiliului de supraveghere, alături de candidații propuși de către acţionari.

(6) Toate persoanele de pe lista candidaților sunt supuse votului acționarilor la adunarea generală a acționarilor.

(7) Membrii consiliului de administraţie sau ai consiliului de supraveghere în funcţie la data adunării generale a acționarilor, care nu sunt reconfirmaţi prin votul cumulativ în calitatea de membri ai consiliului de administraţie sau ai consiliului de supraveghere, sunt considerați ca fiind revocați din funcţie prin decizia adunării generale a acționarilor. În cazul revocării administratorilor ca urmare a aplicării metodei votului cumulativ, această revocare nu va fi considerată ca o revocare nejustificată, iar întreprinderea publică nu va fi răspunzătoare pentru daune-interese.

(8) Mandatul membrilor consiliului de administraţie sau ai consiliului de supraveghere în funcţie la data adunării generale a acționarilor la care a fost aplicată metoda votului cumulativ va continua în situația reconfirmării acestora în funcție prin folosirea acestei metode de vot.

(9) Persoanele care au obţinut cele mai multe voturi cumulative la data adunării generale a acționarilor formează consiliul de administraţie sau consiliul de supraveghere.

(10) Dacă doi sau mai mulți candidați obțin un număr egal de voturi cumulative, candidatul votat de un număr mai mare de acționari este ales în calitate de membru al consiliului de administrație sau al consiliului de supraveghere.

(11) Criteriile de selecție a membrilor consiliului de administrație sau consiliului de supraveghere, atunci când există egalitate de voturi cumulative, exprimate de același număr de acționari, se stabilesc de adunarea generală a acționarilor și sunt specificate în minuta adunării.

(12) În cazul societăților ale căror acțiuni sunt listate pe o piață reglementată, prevederile legislației specifice pieței de capital sunt aplicabile.

**Art. 402**. - Întreprinderile publice listate, precum și întreprinderile publice nelistate, acolo unde este posibil, aderă la Codul de Guvernanță Corporativă al Bursei de Valori București.”

**56. După articolul 46 se introduce un articol nou, art. 461, cu următorul cuprins:**

„**Art. 461 -** (1) Numărul reprezentanţilor statului sau ai unităţii administrativ-teritoriale în adunarea generală a acţionarilor la întreprinderile publice este de maximum două persoane.

(2) Funcţionarii publici, personalul contractual şi persoanele numite sau alese în funcţii de demnitate publică pot fi desemnaţi să reprezinte statul sau unitatea administrativ-teritorială la maximum două întreprinderi publice, în calitate de membru al adunării generale a acţionarilor, cu respectarea prevederilor legale privind incompatibilităţile şi conflictul de interese reglementate de Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare.

(3) Autorităţile publice tutelare care au în coordonare, sub autoritate, în subordine sau în portofoliu întreprinderile publice iau măsuri pentru a asigura funcţionarea acestora în condiţiile prezentului articol.”

**57. La articolul 47, alineatul (11) se modifică și va avea următorul cuprins:**

„(11) Auditorii statutari sunt numiţi, pe baza unor criterii de selecție independente, înainte de încheierea exerciţiului financiar, de către adunarea generală a acționarilor/asociațiilor, în condițiile legii, pentru o perioadă de 3 ani. În toate cazurile, perioada maximă de auditare a unei întreprinderi publice de către același auditor financiar, persoană fizică sau juridică este de 6 ani consecutivi și se efectuează în conformitate cu standardele internaționale de audit.”

**58. La articolul 47, după alineatul (11) se introduce un alineat nou, alin. (12), cu următorul cuprins:**

„(12) După încheierea unei perioade de 6 ani consecutivi în care întreprinderea publică a fost auditată de același auditor financiar un nou contract de audit poate fi încheiat cu aceeași întreprindere publică numai după expirarea unei perioade de cel puțin 3 ani de la ultimul audit statutar”.

**59. La articolul 47, alineatul (2) se modifică și va avea următorul cuprins:**

„(2) Situaţiile financiare anuale, auditate potrivit legii, se depun de către întreprinderile publice la unităţile teritoriale ale Ministerului Finanţelor. O copie a acestora se va transmite către AMEPIP, în termen de 15 zile de la depunere.”

**60. După articolul 47 se introduce un articol nou, art. 471, cu următorul cuprins:**

„**Art. 471 -** (1) În vederea auditării situațiilor financiare ale întreprinderilor publice, auditorul financiar, persoană fizică sau juridică, trebuie să îndeplinească cumulativ următoarele condiții:

a) să fie înregistrat ca persoană fizicăsau juridică în Registrul public electronic al auditorilor financiari și al firmelor de audit, publicat de Autoritatea pentru Supravegherea Publică a Activităţii de Audit Statutar, conform reglementărilor legale în vigoare, și să aibă experiență profesională de cel puțin 5 ani;

b) să nu fi fost sancționate disciplinar prin decizie definitivă în ultimii 3 ani de către autoritățile competente care le supraveghează activitatea;

c) să fi încheiat un contract de asigurare de răspundere civilă profesională, în conformitate cu normele privind asigurarea riscurilor profesionale;

d) să nu se afle în situația de incompatibilitate sau conflict de interese prevăzută de legislația în vigoare și să nu fi fost angajat al vreunei întreprinderi publice sau al vreunei alte instituții publice în ultimii 3 ani;

e) auditorul financiar persoană juridică să aibă cel puțin 3 auditori financiari angajați activi, înregistrați în Registrul electronic public al auditorilor financiari și al firmelor de audit, publicat de Autoritatea pentru Supravegherea Publică a Activităţii de Audit Statutar, care îndeplinesc condițiile prevăzute la lit. a) – d).”

**61. Articolul 48 se modifică și va avea următorul cuprins:**

„**Art. 48.** - Întreprinderile publice contractează serviciile auditorului statutar în conformitate cu prevederile Legii nr. 98/2016, cu modificările și completările ulterioare.”

**62. Articolul 49 se modifică și va avea următorul cuprins:**

„**Art. 49. -** (1) Auditul statutar va fi exercitat în condiţiile prevăzute de Legea nr. 162/2017 privind auditul statutar al situaţiilor financiare anuale şi al situaţiilor financiare anuale consolidate şi de modificare a unor acte normative.

(2) În cazul întreprinderilor publice constituite ca societăți pe acțiuni, auditul statutar trebuie să fie efectuat în conformitate cu standardele internaționale de audit adoptate de Comisia Europeană în conformitate cu prevederile art. 26 alin. (3) din Directiva 2006/43/CE a Parlamentului European a Consiliului din 17 mai 2006 privind auditul legal al conturilor anuale și al conturilor consolidate, de modificare a Directivelor 78/660/CEE și 83/349/CEE ale Consiliului și de abrogare a Directivei 84/253/CEE a Consiliului, cu modificările și completările ulterioare (denumite standarde IFRS).”

**63. Articolul 50 se modifică și va avea următorul cuprins:**

„**Art. 50. –** (1) Întreprinderile publice organizează auditul intern în conformitate cu dispoziţiile Legii nr. 672/2002 privind auditul public intern, cu modificările şi completările ulterioare. Auditorii interni raportează direct comitetului de audit din cadrul consiliului de administraţie, respectiv din cadrul consiliului de supraveghere.

(2) Activitatea de audit intern trebuie să fie realizată în mod obiectiv și independent față de activitățile auditate.”

**64. Articolul 51 se modifică și va avea următorul cuprins:**

„**Art. 51.** - (1) Întreprinderea publică, prin grija preşedintelui consiliului de administraţie sau al consiliului de supraveghere, după caz, trebuie să publice pe pagina proprie de internet, pentru accesul acţionarilor şi al publicului, următoarele documente şi informaţii:

a) hotărârile adunărilor generale ale acţionarilor, în termen de 48 de ore de la data adunării;

b) situaţiile financiare anuale, în termen de 48 de ore de la aprobare;

c) raportările contabile semestriale, în termen de 45 de zile de la încheierea semestrului;

d) raportul de audit anual;

e) componența consiliului de administrație/consiliului de supraveghere/directoratului, inclusiv: numele și prenumele fiecărui membru al consiliului de administrație/consiliului de supraveghere/directoratului, CV-ul fiecărui membru al consiliului de administrație/consiliului de supraveghere/directoratului, data încetării mandatului fiecărui membru al consiliului de administrație/consiliului de supraveghere/directoratului, afilierea politică a fiecărui membru al consiliului de administrație/consiliului de supraveghere/directoratului, statutul fiecărui membru al consiliului de administrație/consiliului de supraveghere/directoratului, respectiv definitivi sau provizorii;

f) declarațiile de avere și de interese ale fiecărui membru al consiliului de administrație/consiliului de supraveghere/directoratului de pe întreaga durată a mandatului;

g) remunerația fiecărui membru al consiliului de administrație/consiliului de supraveghere/directoratului (inclusiv cu sporuri, bonusuri sau alte beneficii);

h) rapoartele consiliului de administraţie sau, după caz, ale consiliului de supraveghere;

i) raportul anual cu privire la remuneraţiile şi alte avantaje acordate administratorilor şi directorilor, respectiv membrilor consiliului de supraveghere şi membrilor directoratului în cursul anului financiar;

j) Codul de etică, în 48 de ore de la adoptare, respectiv la data de 31 mai a fiecărui an, în cazul revizuirii acestuia;

k) procedura prin care s-a făcut selecția membrilor consiliului de administrație/consiliului de supraveghere/directoratului, precum și revocările din funcțiile respective în ultimii 3 ani și motivele revocărilor;

l) scrisoarea de așteptări;

m) contractul de mandat;

n) publicarea bugetului pentru investiții în fiecare dintre ultimii 3 ani financiari;

o) publicarea cheltuielilor totale cu personalul în ultimii 3 ani (inclusiv salarii, sporuri, bonusuri, training-uri sau formare profesională, decontări și alte beneficii);

p) valoarea subvenției operaționale primite de la bugetul de stat;

q) menționarea obiectivului de politică publică a întreprinderii;

r) planul de integritate al întreprinderii (dezvoltat în concordanță cu Ghidul de bună practică al OCDE privind controlul intern, etica și conformitatea) și mecanismul de raportare de către avertizorii în interes public a încălcărilor legii;

s) raportul de audit extern.

(2) Situaţiile financiare anuale şi raportările contabile semestriale, rapoartele consiliului de administraţie sau, după caz, ale consiliului de supraveghere şi raportul de audit anual sunt păstrate pe pagina de internet a întreprinderii publice pe o perioadă de cel puţin 3 ani, după aprbarea acestora.

(3) Publicarea informațiilor prevăzute la alin. (1) și (2) se va realiza într-o secțiune distinctă de pe pagina de internet a respectivei întreprinderi publice. În situația în care întreprinderea nu deține o pagină de internet dedicată, aceste informații vor fi publicate pe pagina de internet a autorității tutelare.”

(4) Politica generală de dividende și politica de remunerare a autorităților publice tutelare locale se publică într-o secțiune distinctă de pe pagina de internet a respectivelo.”

**65. După articolul 51, se introduce un articol nou, art. 511, cu următorul cuprins:**

„**Art. 511.** - În termen de 6 luni de la operaționalizarea tabloului de bord, AMEPIP va elabora politica de raportare și transparență pentru întreprinderile publice de la nivel central și local, prin care va defini standardele de raportare și transparență pentru diferite categorii de întreprinderi publice, în vederea realizării obiectivului de monitorizare și evaluare a performanțelor acestora.”

**66. La articolul 52, alineatele (1), (2), (3) și (6) se modifică și vor avea următorul cuprins:**

„(1) Consiliul de administraţie sau, după caz, directoratul convoacă adunarea generală a acţionarilor pentru aprobarea oricărei tranzacţii dacă aceasta are, individual sau într-o serie de tranzacţii încheiate, o valoare mai mare de 10% din valoarea activelor nete ale întreprinderii publice sau mai mare de 10% din cifra de afaceri a întreprinderii publice potrivit ultimelor situaţii financiare auditate, cu administratorii ori directorii sau, după caz, cu membrii consiliului de supraveghere ori ai directoratului, cu angajaţii, cu acţionarii care deţin controlul asupra societăţii sau cu o societate controlată de aceştia.

(2) Obligaţia de convocare revine consiliului de administraţie sau directoratului și în cazul tranzacţiilor încheiate cu soţul sau soţia, rudele ori afinii până la gradul IV, inclusiv ai persoanelor prevăzute la alin. (1).

(3) Consiliul de administraţie sau, după caz, directoratul informează acţionarii, în cadrul primei adunări generale a acţionarilor ce urmează încheierii actului juridic, asupra oricărei tranzacţii încheiate de întreprinderea publică cu:

a) persoanele prevăzute la alin. (1) şi (2), dacă valoarea tranzacţiei este sub nivelul stabilit la alin. (1);

b) o altă întreprindere publică ori cu autoritatea publică tutelară, dacă tranzacţia are o valoare, individual sau într-o serie de tranzacţii, de cel puţin echivalentul în lei a 100.000 euro.

....................................................................................................................................

(6) În rapoartele semestriale şi anuale ale consiliului de administraţie sau, după caz, ale directoratului se vor menţiona, într-un capitol special, actele juridice încheiate în condiţiile alin. (1) şi (3), precizându-se următoarele elemente: părţile care au încheiat actul juridic, data încheierii şi natura actului, descrierea obiectului acestuia, valoarea totală a actului juridic, creanţele reciproce, garanţiile constituite, termenele şi modalităţile de plată, precum şi alte elemente esenţiale şi semnificative în legătură cu aceste acte juridice. În rapoarte se vor menţiona şi orice alte informaţii necesare pentru determinarea efectelor actelor juridice respective asupra situaţiei financiare a societăţii. În cazul întreprinderilor publice ale căror acțiuni sunt tranzacționate pe o piață reglementată, se aplică și legislația specifică.”

**67. Articolul 57 se modifică și va avea următorul cuprins:**

„(1) Consiliul de administraţie sau, după caz, consiliul de supraveghere, directorul general sau directoratul, în cazul în care conducerea executivă este exercitată de directori, are obligaţia să transmită AMEPIP şi, după caz, autorităţii publice tutelare sau acţionarilor care deţin mai mult de 5% din capitalul social, trimestrial şi ori de câte ori se solicită, fundamentări, analize, situaţii, raportări şi orice alte informaţii referitoare la activitatea întreprinderii publice, în formatul şi la termenele stabilite prin ordine sau circulare ale beneficiarilor.

(2) Întreprinderea publică prezintă autorității publice tutelare, nu mai târziu de data de 31 mai a anului următor celui cu privire la care se raportează, un raport care include stadiul îndeplinirii obiectivelor sale în materie de guvernanță și transparență, precum și stadiul îndeplinirii indicatorilor financiari și nefinanciari asumați. Autoritatea publică tutelară utilizează informațiile transmise de întreprinderea publică pentru a monitoriza și ajusta, după caz, planul de administrare al întreprinderii publice.

(3) Indicatorii-cheie de performanță monitorizați ai întreprinderilor publice, stabiliți de autoritatea publică tutelară și aprobați de AMEPIP, se vor menționa în contractul de mandat al directorilor.”

**68. La articolul 57, după alineatul (1) se introduce un alineat nou, alin. (11), cu următorul cuprins:**

„(11) AMEPIP și autoritățile publice tutelare, care sunt informate în conformitate cu alineatul (1) au obligația de a păstra confidențialitatea în ceea ce privește orice informație financiară și/sau comercială calificată ca fiind confidentială potrivit normelor legale sau obligațiilor contractuale asumate de întreprinderile publice și despăgubesc întreprinderea publică pentru orice prejudiciu cauzat prin încălcarea unei astfel de obligații de confidențialitate.

**69. La articolul 57, după alineatul (2) se introduce un alineat nou, alin. (21), cu următorul cuprins:**

„(21) Întreprinderea publică, prin intermediul consiliului de administrație, sau, după caz, al consiliului de supraveghere, transmite AMEPIP informațiile solicitate în termen de cel mult 30 de zile de la solicitare.”

**70. După articolul 57, se introduce un articol nou, art. 571, cu următorul cuprins:**

„**Art. 571 -** Prevederile art. 51 – 57 se aplică în mod corespunzător și în cazul întreprinderilor publice organizate ca societăți cu răspundere limitată. Toate referirile la consiliul de administrație vor fi interpretate ca referiri la administratori, cele referitoare la președintele consiliului de administrație vor fi interpretate ca referiri la administratorii care au drept de reprezentare legală și toate referirile la adunarea generală a acționarilor vor fi interpretate ca referiri la adunarea generală a asociaților.”

**71. La articolul 58, alineatele (1) și (2) se modifică și vor avea următorul cuprins:**

„**Art. 58. -** (1) Până cel târziu la data de 30 iunie a anului următor celui cu privire la care se face raportarea, AMEPIP elaborează şi prezintă Guvernului un raport anual privind întreprinderile publice. Acest raport este publicat pe pagina de internet a AMEPIP, după ce este aprobat de Guvern.

(2) Raportul menționat în alin. (1) include cel puțin informații cu privire la:

a) măsura în care au fost implementate și realizate dispozițiile și obiectivele stabilite în politica privind proprietatea;

b) domeniul de aplicare și dimensiunea portofoliului întreprinderilor publice;

c) o prezentare generală a performanței financiare agregate a întregului sector al întreprinderilor publice, analizând pentru fiecare piață relevantă pe care acestea activează principalii indicatori financiari generali, inclusiv, dar fără a se limita la: cifra de afaceri, profitul, fluxul de numerar din activitățile de exploatare, investițiile brute, rentabilitatea capitalului propriu, rentabilitatea activelor și dividendele obținute;

d) o prezentare generală a principalilor indicatori nefinanciari, inclusiv, dar fără a se limita la statisticile structurale și de demografie a afacerilor, ocuparea forței de muncă, costurile aferente, obiectivele operaționale și de afaceri, obiectivele de Mediu, Sociale și de Guvernanță (ESG) sau de Responsabilitate Socială Corporativă (CSR);

 e) aspecte relevante de guvernanță corporativă, precum: politica de numire și de nominalizare a consiliilor de administrație, politica de remunerare a membrilor consiliilor de administrație și a directorilor întreprinderilor publice și raportarea privind modificările recente în ceea ce privește componența consiliilor de administrație ale întreprinderilor publice și/sau criteriile de independență, după caz;

 f) o analiză detaliată a performanțelor financiare și nefinanciare ale celor mai importante întreprinderi publice din fiecare sector, în funcție de cota de piață și de venituri.”

**72. La articolul 58, alineatele (3) și (4) se abrogă.**

**73. Articolul 591 se modifică și va avea următorul cuprins:**

„**Art. 591**- (1) Neîndeplinirea de către autoritatea publică tutelară a obligaţiilor prevăzute la art. 3 alin. (1), art. 5 alin. (9), art. 29 alin. (7) și alin. (9), art. 57 alin. (3) constituie contravenţie şi se sancţionează, în funcție de gravitatea faptei, după cum urmează:

1. cu avertisment;
2. cu amendă de la 5.000 la 8.000 lei pentru prima abatere;

c) cu o amendă cuprinsă între 0,1% și 2% din valoarea dividendelor primite de autoritatea publică tutelară de la întreprinderea publică respectivă aferentă ultimului exercițiu financiar încheiat pentru abateri repetate sau, în lipsa dividendelor, cu o amendă cuprinsă între 15.000 – 30.000 lei.

**74. La articolul 591, după alineatul (1) se introduce un nou alineat, alin. (11), cu următorul cuprins:**

„(11) Nerespectarea de către conducătorul autorităţii publice tutelare a prevederilor art. 291 alin. (2) - (4) în ceea ce privește întreprinderile publice aflate în subordine/ coordonare sau în portofoliu constituie contravenţie şi se sancţionează după cum urmează:

1. cu avertisment;
2. cu amendă de la 5.000 la 10.000 lei pentru prima abatere;
3. cu o amendă de la 5% la 15% din remunerația anuală a conducătorul autorităţii publice tutelare, pentru abateri repetate.”

**75. La articolul 591 , alineatele (2) – (5) se modifică și vor avea următorul cuprins:**

„(2) Neîndeplinirea de către preşedintele consiliului de administraţie sau supraveghere, în cazul întreprinderilor publice constituite ca societăți pe acțiuni sau de către administratorii cu drept de reprezentare legală, în cazul întreprinderilor publice constituite ca societăți cu răspundere limitată, a obligaţiilor prevăzute la art. 29 alin. (7) și alin. (9), art. 291 alin. (2)-(4), art. 35 alin. (6), art. 39 alin. (3) și art. 57 alin. (2) și (21) constituie contravenţie şi se sancţionează, în funcție de gravitatea faptei, după cum urmează:

1. cu avertisment;
2. cu amendă de la 5.000 la 8.000 lei pentru prima abatere;
3. cu amendă de la 5% la 15% din remunerația anuală fixă și variabilă a președintelui consiliului de administrație, pentru abateri repetate.

(3) Neîndeplinirea de către preşedintele consiliului de administraţie sau supraveghere, în cazul întreprinderilor publice constituite ca societăți pe acțiuni, sau de către administratorii cu drept de reprezentare legală, în cazul întreprinderilor publice constituite ca societăți cu răspundere limitată, a obligaţiilor prevăzute la art. 51 alin. (1) constituie contravenţie şi se sancţionează după cum urmează:

a) cu avertisment;

b) cu amendă de la 3.000 la 5.000 lei, pentru prima abatere;

c) cu amendă curpinsă între 3% la 10% din remunerația anuală fixă și variabilă a președintelui consiliului de administrație, pentru abateri repetate.

(4) Dacă prin actul de constatare a contravenţiei sunt prevăzute măsuri de remediere a situaţiei, stabilindu-se şi un termen în acest scop, neîndeplinirea măsurilor dispuse, în termenul stabilit, cu vinovăţie, constituie contravenţie şi se sancţionează cu amendă a cărei limită minimă şi, respectiv, a cărei limită maximă sunt dublul limitelor amenzii prevăzute de lege pentru contravenţia în legătură cu care s-au dispus măsuri de îndreptare.

(5) Constatarea contravențiilor și aplicarea sancțiunilor contravenționale se realizează de către persoane împuternicite prin ordin al președintelui AMEPIP. Sumele încasate în procent de 50% se fac venit la bugetul de stat, iar în procent de 50% constituie venituri proprii ale AMEPIP. Sancțiunile aplicate vor fi aduse la cunoștința publicului prin afișare pe pagina de internet a autorității publice tutelare și a AMEPIP.”

**76. La articolul 591 , după alineatul (5) se introduce un nou alineat, alin. (6), cu următorul cuprins:**

„(6) Contravențiilor prevăzute de prezenta ordonanță de urgență le sunt aplicabile dispozițiile Ordonanței Guvernului nr. 2/2001 privind regimul juridic al contravențiilor, cu modificările și completările ulterioare, cu excepția prevederilor art. 5, art. 8, art. 28 alin. (1), art.29 și art. 32.”

**77. După Capitolul V se introduce un nou capitol, Capitolul V1, cu următorul cuprins:**

**„Capitolul V1 Tranzacții de capital**

**Art. 592.**-Diminuarea participaţiei statului la întreprinderile publice se realizează prin:

1. vânzarea de acţiuni sau părți sociale;
2. majorarea de capital social prin aport de capital privat;
3. reducerea numărului de acţiuni sau părți sociale;
4. reducerea valorii nominale a acţiunilor sau părților sociale;
5. dobândirea propriilor acţiuni, urmată de anularea lor;
6. restituirea către acţionari a unei cote-părţi din aporturi, proporţională cu reducerea capitalului social şi calculată egal pentru fiecare acţiune sau parte socială;
7. transferul cu titlu gratuit sau vânzarea activelor cu caracter social;
8. alte procedee prevăzute de lege;
9. orice combinaţie a procedeelor de la lit. a)-h).

**Art. 593. -** Statul poate dobândi acțiuni, părți sociale la capitalul social al întreprinderii publice, prin:

1. aport la constituirea capitalului social;
2. aport la majorarea capitalului social, inclusiv aportul în natură al statului sau al unei unităţi administrativ-teritoriale, după caz, reprezentând terenurile pentru care s-au obţinut certificate de atestare a dreptului de proprietate și care nu sunt incluse în capitalul social al întreprinderii publice;
3. dobândirea de noi acțiuni prin acte juridice sau achiziții pe piața de capital;
4. majorarea valorii nominale a acțiunilor sau părților sociale;
5. conversia creanțelor sale în acțiuni sau părți sociale;
6. alte procedee prevăzute de lege.

**Art. 594. -** Aplicarea dispozițiilor art. 592 și art. 593 se face cu informarea prealabilă a AMEPIP și cu respectarea prevederilor Legii nr.137/2002 privind unele măsuri pentru accelerarea privatizării, cu modificările și completările ulterioare, a Legii nr. 31/1990, republicată, cu modificările și completările ulterioare, precum și a legislației privind piața de capital.”

**78. Articolul 60 se modifică și va avea următorul cuprins:**

„**Art. 60. -** (1) După intrarea în vigoare a prezentei ordonanţe de urgenţă, numirea administratorilor sau, după caz, a membrilor consiliului de supraveghere al întreprinderilor publice prevăzute la art. 2 pct. 2 lit. b), pentru poziţiile devenite vacante pentru orice cauză de încetare a mandatului administratorului, se va face potrivit procedurii prevăzute la art. 29 și art. 29¹. Prevederile art. 64 alin. (1) se aplică în mod corespunzător.

(2) De la data intrării în vigoare a prezentei ordonanțe de urgență, întreprinderile publice prevăzute la art. 2 pct. 2 lit. a) sunt obligate sa desfasoare procedura de selectie si nominalizare a administratorilor conform prevederilor art. 5 și art. 29¹ alin.(5) în cazul numirii de administratori și directori provizorii. Prevederile art. 64 alin.(1) se aplică în mod corespunzător.”

**79. Articolul 61 se abrogă.**

**80. După articolul 61 se introduce un articol nou, art. 611, cu următorul cuprins:**

„**Art.611 –** (1) În termen de 9luni de la intrarea în vigoare a prevederilor prezentei ordonanțe de urgență, autoritatea publică tutelară procedează la modificarea și completarea, după caz, a contractelor de mandat aflate în derulare, prin încheierea de acte adiționale, cu nivelul minim al indicatorilor-cheie de performanță aprobați prin decizie de către AMEPIP.

(2) Refuzul administratorului de încheiere a actelor adiționale la contractele de mandat, atrage revocarea din funcție acestuia, fără a fi îndreptățit la plata de daune interese.

(3) La sfârșitul primului exercițiu bugetar de la data intrării în vigoare a prezentei ordonanțe de urgență, membrii consiliului de administrație al întreprinderii publice vor fi evaluați de către un expert independent, persoană fizică sau juridică, ale cărui servicii se achiziționează în conformitate cu prevederile Legii nr. 98/2016, cu modificările și completările ulterioare, de către autoritatea publică tutelară. AMEPIP poate asista autoritatea publică tutelară în acest proces, la solicitarea expresă a acesteia. Rezultatul evaluării se transmite către AMEPIP în termen de 15 zile.

(4) Dacă din raportul de evaluare rezultă neîndeplinirea indicatorilor de performanță, adunarea generală a acționarilor, convocată în acest scop în termen de 30 de zile, poate hotărî revocarea din funcție.

(5) Autoritatea publică tutelară declanșează procedura de selecție prevăzută de prezenta ordonanță de urgență, în termen de 30 de zile de la data hotărârii adunării generale a acționarilor prevăzută la alin. (4).”

**81. Articolele 62 și 63 se abrogă.**

**82. La articolul 64, alineatele (1) și (3) se modifică și vor avea următorul cuprins:**

„(1) Componenţa consiliului de administraţie ori, după caz, a consiliului de supraveghere şi directoratului este supusă legislaţiei în vigoare aplicabile la data constituirii consiliului de administraţie sau de supraveghere, acte normative care rămân aplicabile până la data numirii noilor administratori sau directori ori a noilor membri ai consiliului de supraveghere şi directoratului potrivit prevederilor art. 5, art. 18 sau, după caz, art. 29, art. 35, astfel cum au fost modificate și completate prin prezenta ordonanță de urgență. În cazul în care sunt numiți administratori provizorii după data intrării în vigoare a prezentei ordonanțe de urgență sau sunt prelungite mandatele administratorilor provizorii numiți anterior intrării în vigoare a prezentei ordonanțe de urgență, vor fi aplicabile prevederile art. 29¹- art. 29⁴, după caz.

(3) Nivelul remuneraţiilor membrilor consiliilor de administraţie, consiliilor de supraveghere şi directorilor care nu au fost numiţi în condiţiile prezentei ordonanţe de urgenţă se stabileşte prin asimilare cu cele prevăzute la art. 8, 37 şi 38, cu încadrarea în prevederile bugetare aprobate la nivelul întreprinderii publice. In termen de 3 luni de la data intrării în vigoare a prezentei ordonanțe de urgență, contractele de mandat ale administratorilor permanenti mentionati la alin. (1) se vor modifica pentru a include indicatorii de performanta, cu aplicarea corespunzatoare a prevederilor relevante ale art. 13, art. 22, art. 30 sau art. 36, după caz.”

**83. La articolul 64, alineatul (4) se abrogă.**

**84. Articolele 641, 642,643 și 644se abrogă.**

**85. Articolul 65 se abrogă.**

**ART. II. -** (1) În termen de cel mult 3 ani de la data intrării în vigoare a prezentei ordonanțe de urgență, întreprinderile publice existente, prevăzute la art. 2 pct. 2 lit. a), care desfășoară în principal activități economice, se reorganizează de către autoritățile publice tutelare competente prin divizarea activităților de serviciu public de cele comerciale. Activitățile comerciale divizate vor fi organizate în societăți pe acțiuni sau în societăți cu răspundere limitată, potrivit prevederilor prezentei ordonanțe de urgență.

(2) De la data intrării în vigoare a prezentei ordonanțe de urgență nu se mai înființează noi regii autonome care desfășoară în principal activități economice.

(3) În termen de maximum 30 de zile de la data intrării în vigoare a prezentei ordonanțe de urgență, Guvernul aprobă, prin hotărâre, organizarea și funcționarea AMEPIP.

(4) În termen de maximum 4 luni de la intrarea în vigoare a prezentei ordonanțe de urgență, se va desfășura procedura de selecție și numire a președintelui și vicepreședinților AMEPIP.

(5) În termen de maximum 6 luni de la data operaționalizării, AMEPIP elaborează, cu consultarea autorităților publice tutelare, normele metodologice pentru implementarea prezentei ordonanțe de urgență.

(6) În termen de maximum 6 luni de la data operaționalizării, AMEPIP elaborează politica de proprietate și o supune spre aprobare Guvernului, prin hotărâre.

(7) În termen de maximum 60 de zile de la data operaționalizării AMEPIP, autoritățile publice tutelare constituie comisiile de selecție și nominalizare, conform dispozițiilor art. 49.

(8) În termen de 45 de zile de la operaționalizare, AMEPIP elaborează și aprobă regulamentul cadru de organizare și funcționare a comisiei de selecție și nominalizare.

**ART. III. -** (1) Procedurile de selecție a membrilor consiliului de administraţie, directorilor, membrilor consiliului de supraveghere şi membrilor directoratului, declanşate conform Ordonanţei de urgenţă a Guvernului nr. 109/2011 privind guvernanţa corporativă a întreprinderilor publice, aprobată cu modificări şi completări prin Legea nr. 111/2016, cu modificările şi completările ulterioare, aflate în derulare la data intrării în vigoare a prezentei ordonanțe de urgență, se definitivează conform prevederilor legale în vigoare la data declanșării acestora.

(2) Contractele de mandat ale membrilor consiliului de administraţie şi directorilor, respectiv ale membrilor consiliului de supraveghere şi directoratului rămân supuse legislaţiei în vigoare la data încheierii acestora, dacă părţile nu convin modificarea lor, potrivit dispozițiilor prezentei ordonanțe de urgență.

**ART. IV.** – Ordonanța de urgență a Guvernului nr. 109/2011 privind guvernanţa corporativă a întreprinderilor publice, aprobată cu modificări și completări prin Legea nr. 111/2016, cu modificările și completările ulterioare, inclusiv cu modificările și completările aduse prin prezenta lege, se va republica în Monitorul Oficial al României, Partea I, dându-se textelor o nouă numerotare.